Peranan Alam Mempengaruhi Penulisan Novel Warna Sebuah Lembah (Bhg. 2)

Sambungan Osman Ayob berkongsi pengalaman kreatifnya, khususnya dalam peranan alam terhadap novel sulungnya, Warna Sebuah Lembah. Sesungguhnya, novel ini merupakan antara novel tentang Kuala Lumpur yang penting dan perlu diberikan tumpuan.

Supaya lebih mudah diikuti, elemen alam dalam Warna Sebuah Lembah boleh diatur rinci seperti yang berikut:

Satu: Sungai menjadi elemen penentu dan punca bencana pada Kampung Simpang Batu. Sungai ini mengalir di tepi kampung. Airnya sentiasa deras mengalir walaupun ketika musim kemarau. Di sepanjang tebing sungai, tumbuh pelbagai jenis pokok seperti ketapang dan pokok paku lima. Akibat hakisan, akar pokok menjalar turun ke bawah tebing. Akar pokok ini juga menjadi tandas/tempat bertinggung ketika membuang air besar. Terdapat juga tandas biasa yang dibina ala kadar dengan menggunakan papanlapis dan zink terbuang pelbagai bentuk, bertenggek di tebing, berbau busuk ketika air surut. Ketika hujan lebat dan air melimpahi tebing, ketulan najis terpantul naik ke rumah penduduk. Hal ini menimbulkan suasana yang amat tidak menyenangkan tetapi terpaksa dihadapi oleh penduduk. Sungai dan implikasinya terhadap kehidupan penduduk merupakan fenomena alam yang digambarkan oleh penulis, seperti berikut:

Putaran arusnya berpusar, bergulung-gulung, bercerau-cerau macam membedal sesuatu yang  menghalang perjalanannya. Tanpa melihat dengan mata kepala sendiri pun, masing-masing sudah dapat membayangkan deras arusnya. Dan kejadian sekarang bukan baru sekali dua melanda Kampung Lembah. Banjir semacam ini sudah menjadi rutin sejak perkampungan ini dibuka dulu. Ini bukan bermakna penduduk kampung ini sudah lali dan memandang enteng dengan banjir. Banjir menyusahkan, malah menjadi igauan yang cukup menakutkan semua orang. Lebih-lebih lagi jika banjir berlaku pada waktu malam. Segala-galanya tambah menyulitkan. Suluhan lampu picit, lampu minyak tanah, lilin dan lain-lain menambah kemurungan suasana dan keluh-kesah setiap orang. Pada saat cemas begitu, ada yang tidak tahu ke mana mahu dituju. Tidak tahu barang mana mahu diselamatkan dahulu. Masing-masing bergelut dengan hal sendiri.

Dalam novel Warna Sebuah Lembah, Kampung Simpang Batu penulis namakan sebagai “Kampung Lembah”. Sebagai sebuah perkampungan setinggan, kedudukan di antara sebuah rumah dengan rumah yang lain tentulah tidak teratur. Bentuknya juga pelbagai rupa dan tidak enak dipandang mata. Terdapat kira-kira 100 buah rumah dan dihuni kira-kira 1000 orang daripada pelbagai lapisan penduduk yang terdiri daripada buruh, peniaga kecil, pemandu teksi, kakitangan kerajaan dan swasta, penganggur, dan lain-lain.

Dua: Banjir ialah bencana alam yang amat tidak disenangi oleh penduduk. Oleh sebab lokasinya di sebuah lembah dan di tepi sungai, setiap kali hujan lebat, pasti sungai yang tohor, airnya melimpahi tebing. Air sungai yang deras selain membawa sampah sarap, reba juga bangkai kembung berulat. Ketika bangkai dibawa arus, baunya mengasak ke hidung penduduk yang berumah beberapa kaki sahaja dari tebing. Sekiranya air melimpahi tebing dan membanjiri kampung, suasana menjadi riuh-rendah. Seisi penduduk terpaksa membawa barang-barang rumah naik ke atas tebing hingga ke tepi jalan raya. Keadaan menjadi lebih kelam kabut apabila banjir berlaku pada waktu malam. Selain tidak dapat tidur, ramai penduduk tidak dapat bekerja keesokannya kerana menjaga dan mengemaskan semula barang setelah banjir surut. Suasana panik ketika banjir dilukiskan oleh penulis dengan gambaran berikut:

Malam pekat mulai hidup. Dalam kegilaan hujan, Safian melihat kegelapan malam sudah menembusi jurai-jurai cahaya lampu suluh dari berbagai arah. ‘Nyatalah, semua orang sudah bersiap-siap,’ fikirnya. Dia mendengar bermacam-macam suara bising dari setiap rumah. Riuh dan kalut sekali. Tidak kurang juga bunyi sesuatu terjatuh ke lantai. Bagaikan ada sesuatu bertaburan. Disusuli pula dengan suara pertengkaran dan rengekan anak kecil.

Safian mengusap rambut Halim. Budak itu yang berpakaian tebal seperti kegelian lalu bergerak memaut lehernya.

Safian terdengar pekikan itu mencecah lebih bergema dari tadi.

“Banjir! Bersiap cepat! Air makin naik!”

Safian terdengar lagi, dari arah lain pula.

“Banjir! Cepat pindah ke tebing jalan!” sahut satu suara lagi, garau memang deru hujan.

Tiga: Selain air sungai dan banjir sering mengancam kehidupan penduduk Kampung Simpang Batu, air juga keperluan asas yang amat perlu untuk kehidupan baik di mana-mana kita berada. Bagi penduduk kampung itu, mereka hanya dibekalkan dengan sebuah paip awam yang terletak di tengah-tengah kampung, hanya kira-kira lima meter sahaja dari tebing sungai. Terdapat longkang kecil tempat mengalirkan air mandi dan air basuhan ke sungai. Paip awam ini berfungsi dua puluh empat jam sehari. Penulis menggambarkan paip awam ini seperti petikan yang berikut:

Satu-satunya pili awam untuk kegunaan ratusan penduduk kampung dalam lembah di tepi sungai itu, memang setiap hari sebelum subuh sudah dikerumuni orang. Apabila matahari mula menyimbahkan sinarnya ke kampung tersorok itu, kaum perempuan pula berduyun datang memenuhi kawasan pili itu. Semacam sudah lali dengan keadaan, masing-masing tidak malu mandi-manda dan membasuh pakaian dengan berkemban sahaja. Walaupun tidak putus-putus orang lalu-lalang di jalan tidak jauh dari situ, tidak ada perasaan segan dan silu dalam kalangan mereka.

Selain orang perempuan tidak segan silu menggunakan pili yang sebuah itu, orang lelakinya pula menggunakan sehelai tuala sahaja sebagai kain basahan untuk mandi. Di samping itu, beberapa orang penduduk menggunakan saluran getah untuk menyalurkan air ke rumah. Kesempatan ini ada pada waktu lewat malam, ketika tiada lagi orang menggunakan paip itu. Jika ketika waktu puncak, saluran getah itu pantas ditanggalkan, tetapi tiada pula kedengaran pergaduhan kerana merebut air. Demikianlah “air menjadi sumber alam” yang amat diperlukan oleh manusia demi kelangsungan hidup baik di mana-mana pun manusia berada.

Empat: Selain air, banjir, bau busuk daripada bangkai, dan jamban yang boleh dikaitkan dengan pembentukan elemen alam yang menghidupkan nadi Kampung Simpang Batu, satu lagi gejala yang memerangkap kampung itu, sama ada disedari atau tidak oleh penghuninya ialah pencemaran udara. Daripada ratusan ribu kenderaan yang lalu-lalang di Jalan Kucing dan jalan-jalan yang lain, juga cerobong-cerobong asap yang memuntahkan asap daripada kilang-kilang industri kecil dan sederhana di sekitarnya, secara langsung telah menghasilkan karbon dioksida yang berterusan dan gagal diserap ke dalam udara semula jadi. Gejala ini secara diam-diam dan tersembunyi mengancam kehidupan penduduk Kampung Simpang Batu. Bukan semata-mata atas sebab pembangunan, tetapi juga atas sebab kesihatan dan kelestarian hidup sebuah kota raya. Maka keputusan Dewan Bandaraya Kuala Lumpur untuk memindahkan penduduk Kampung Lembah ke beberapa buah rumah pangsa di Sentul merupakan satu keputusan yang tepat, walaupun tercetus tentangan dan konflik yang menjadi tema utama dalam novel Warna Sebuah Lembah.

Lima: Dalam kehidupan pada zaman moden ini, satu keperluan asas yang tidak kurang pentingnya ialah bekalan elektrik. Sebagai sebuah kampung setinggan pada ketika itu, Kampung Simpang Batu tidak dibekalkan dengan tenaga elektrik. Tenaga elektrik boleh ditakrifkan sebagai elemen alam yang amat penting dalam kehidupan sebuah bandar raya. Tenaga elektrik selain menjana jentera dan segala peralatan, tenaga elektrik juga merupakan sumber yang menyuluh sebuah bandar raya dengan neon pelbagai warna yang gemerlapan pada malam hari. Tanpa tenaga elektrik, gelaplah segala keghairahan dalam kehidupan malam. Bayangkan Kampung Simpang Batu yang terletak di tengah nadi kota raya, tiada bekalan elektrik? Cahaya lampunya terpaksa diperoleh daripada generator (itu pun orang yang mampu sahaja yang dapat menggunakannya), manakala yang lain terpaksa menggunakan lampu gasolin, lilin dan lampu minyak tanah bagi menerangi ruang rumah masing-masing.

Satu-satunya keluarga yang mempunyai generator elektrik ialah Berahim Kedai. Hal itu pun untuk memudahkan jualan barangan runcit di kedainya yang mempunyai sebuah TV yang dikerumuni penduduk apabila ada siaran langsung perlawanan bola sepak. Hal ini dijelaskan dalam situasi yang berikut:

Bakri tiba-tiba menghentikan ucapannya apabila bunyi sorakan penonton TV di rumah Berahim Kedai  membingit:

Tepukan gamat menyusul kemudian. Berselang-seli pula dengan sorakan.

Bakri, ketua kampung merangkap Ketua UMNO Kampung Lembah yang bertugas sebagai Inspektor Bas Seri Bumi hanya mampu memiliki lampu gasolin dan hanya digunakan pada ketika tertentu, termasuk mesyuarat. Hal ini diketengahkan seperti petikan yang berikut:

Lampu gasolin yang tersangkut pada alang tengah rumah Bakri bercahaya terang sekali. Semua tingkap dan pintu terbuka lebar. Cahaya daripada lampu yang dikerumuni unggas itu menular keluar menerangi halaman sempit dan rumah-rumah sebelah-menyebelah. Ruang beranda yang terletak di sebelah kanan menghadap jalan juga cerah. Pintu yang memisahkan ruang tengah dengan ruang dengan ruang beranda awal-awal lagi dibuka dan kedua-dua belah daun pintu diselak ke tepi dinding.

Tujuannya tidak lain, untuk menguji sejauh mana manuskrip ini sanggup dibaca dan dinilai dan bagaimana pula hasilnya oleh barisan penilai yang hebat …

Penulis mengambil masa kira-kira empat tahun untuk menghasilkan novel sulung ini. Pada peringkat permulaan, penulisan novel ini agak lambat dan terbantut oleh beberapa sebab yang tidak dapat dielakkan, termasuk hal peribadi. Kerana manuskripnya ditulis awal, tidak terlintas sama sekali untuk penulis mengemukakan manuskrip novel ini kepada urus setia Sayembara Mengarang Novel Yayasan Sabah-GAPENA ke-IV yang dilancarkan pada tahun 1988. Cuma apabila pengumuman tentang pelancaran hadiah ini dibuat, barulah penulis berusaha dengan lebih keras menyiapkannya untuk menyertai sayembara yang berprestij itu. Tujuannya tidak lain, untuk menguji sejauh mana manuskrip ini sanggup dibaca dan dinilai dan bagaimana pula hasilnya oleh barisan penilai yang hebat, antaranya termasuk Prof. Dr. Mohd Yusof Hasan. Penulis menghantar sendiri manuskrip ini kepada Setiausaha GAPENA, Allahyarham Drs. Yahaya Husin (Jihaty Abadi) yang ketika itu bertugas di Pusat Bahasa, Universiti Malaya.

Pengadilannya mengambil masa hampir setahun. Sebelum menerima surat rasmi, penulis menerima panggilan daripada Allahyarham Drs. Yahaya yang menyatakan manuskrip tersebut memenangi tempat ketiga bersama-sama manuskrip Jaringan karya Rosmini Shaari yang berasal dari Kedah juga. Tiada pemenang pertama, hanya pemenang kedua dengan manuskrip berjudul Empangan, buah tangan Dr. Zakaria Ali dari Universiti Sains Malaysia. Walau bagaimanapun, setelah semua novel tersebut diterbitkan oleh Dewan Bahasa dan Pustaka (DBP), kelahiran Empangan ditolak oleh pengarangnya kerana banyak suntingan telah dibuat sehingga menjejaskan keasliannya. Oleh itu, DBP terpaksa mencetak semula novel tersebut yang kemudian menjadi teks sastera peringkat Sijil Tinggi Persekolahan Malaysia (STPM).

Warna Sebuah Lembah diterbitkan oleh DBP pada tahun 1990 dan dicetak ulang pada tahun 2010 dengan beberapa pembaikan. Novel ini mendapat sambutan yang baik. Allahyarham Dr. Othman Puteh dalam kritikannya dalam Dewan Sastera pernah menulis “Warna Sebuah Lembah: Satu Potret Realiti Kreatif”. Beliau memperkatakan novel ini dari aspek gambaran sosial masyarakat setinggan yang mewarnai realiti kehidupan di Kuala Lumpur, lantaran begitu banyak perkampungan setinggan yang memercup tumbuh pada waktu itu. Wujudnya kampung-kampung setinggan memberikan gambaran tentang kepincangan sosial dan ramainya orang dari luar bandar berhijrah mencari penghidupan baharu di Kuala Lumpur. Justeru, kerajaan wajar melakukan sesuatu bagi mengatasi kepincangan yang berlaku.

Tengku Intan Marlina Tengku Mohd Ali (kini Prof. Madya) menjadikan novel ini sebagai kajian bagi memenuhi keperluan Ijazah Sarjana Muda Sastera di Universiti Malaya pada tahun 1994/95. Tesis beliau berjudul “Warna Sebuah Lembah: Satu Kajian Realiti Masyarakat”. Beliau memfokuskan kajiannya tentang pergolakan dan permasalahan yang dihadapi oleh masyarakat setinggan, meliputi sosiopolitik, sosioekonomi dan sosiobudaya di kampung tersebut.

Sebenarnya, kajian terhadap novel ini berterusan sehingga kini, terutamanya dalam kalangan pelajar ijazah pertama di beberapa buah universiti. Penulis gembira dengan perkembangan ini dan menggambarkan novel ini terus malar segar apabila persoalan setinggan terus hidup di dalam kota raya Kuala Lumpur dengan konflik semasa yang semakin menekan, sehingga kerajaan telah mengambil langkah melaksanakan Projek Perumahan Rakyat Termiskin (PPRT), Projek Perumahan Awam 1Malaysia (PPA1M) dan lain-lain.

Demikianlah Warna Sebuah Lembah menghimpunkan segugus kenangan manis yang tidak dapat dilupakan dalam hidup penulis. Hal yang nyata, tidak akan terhasil novel ini jika penulis tidak tinggal di Kampung Simpang Batu dengan elemen alam menjadi faktor utama yang mencetus dan menggerakkan idea dan juga daya imaginasi penulis mengadunkan realiti dan imaginasi yang membawa kepada kelahiran novel ini.

Novel sulung inilah yang menjadi asas yang begitu penting dalam penulisan novel-novel berikutnya. Kini sudah sepuluh buah novel (dewasa) yang penulis hasilkan; Embun di Hujung Daun, Ombak Bukan Penghalang, Empangan Tugal, Lembah Kencana, Dukhan Langit Akhir Zaman, Anak Primadona, CEO Baru, Kugenggam Tanganmu, dan Perca Asmara. Novel-novel ini tidak terpisah daripada adunan latar alam kota dan desa. Semuanya merakamkan pengalaman hidup penulis yang mengalami betapa berbezanya suasana hidup di kota dan di desa. Pengalaman inilah yang memperkaya dan memperkembangkan idea dan imaginasi penulis dalam menghasilkan novel. Terpulanglah kepada pembaca untuk membuat tafsiran dan penilaian berdasarkan persepsi masing-masing.

Osman Ayob, 1990/2010. Warna Sebuah Lembah. Kuala Lumpur: Dewan Bahasa dan Pustaka.

Othman Puteh. “Warna Sebuah Lembah: Satu Potret Realiti Kreatif” dlm. Dewan Sastera Disember 1992.

Rahimah A. Hamid, 2017. Proses Kreatif Sensitiviti dan Kreativiti Pengarang. Kuala Lumpur: Dewan Bahasa dan Pustaka.

Shahnon Ahmad, 1979. Gubahan Novel. Kuala Lumpur: Dewan Bahasa dan Pustaka.

Shahnon Ahmad, 2008. Weltanschauung. Kuala Lumpur: Dewan Bahasa dan Pustaka.

Tengku Intan Marlina Tengku Ali, 1994/95. “Warna Sebuah Lembah: Satu Kajian Realiti Masyarakat”. Tesis Sarjana Muda, Universiti Malaya, Kuala Lumpur.

Peranan Alam Mempengaruhi Penulisan Novel Warna Sebuah Lembah (Bhg. 1)

Osman Ayob sudah menghasilkan lebih 166 cerpen. Beliau juga penerima Hadiah Sastera Perdana Malaysia 2008/2009 bagi kumpulan cerpen Bayangan Silam (DBP, 2009). Antara kumpulan cerpennya termasuklah Bayangan Rindu (1981), Musim itu Telah Berlalu (1984), Detik yang Tergugat (1988), Di Pinggir Kesedaran (1993), Melamar Rindu (2001), Perginya Seorang Srikandi (2011), Tembok Masih Tinggi (2014), dan Gila Tak Gila (2017). Selain menulis cerpen, beliau juga menghasilkan lebih 30 buah novel. Novel remajanya, Meniti Impian menjadi teks KOMSAS tingkatan dua di Wilayah Persekutuan Kuala Lumpur, Wilayah Persekutuan Putrajaya, Selangor dan Negeri Sembilan bagi tahun 2016–2020.


Interpretasi Baharu “Singapura Dilanggar Todak”

Untuk mendapatkan maklumat terkini, ikuti kami melalui Telegram

Prof. Dr. Jan van der Putten yang ikut membentangkan kertas kerjanya pada Webinar Antarabangsa Folklor Malaysia baru-baru ini telah mengemukakan suatu pendedahan menarik sebagai suatu interpretasi baharu yang masih belum begitu disedari umum dan meluas mengenai kisah “Singapura Dilanggar Todak”.

Jan van der Putten sejak dahulu memang merupakan salah satu sosok nama besar daripada kalangan sarjana Barat yang meneliti kebudayaan, folklor dan sastera Nusantara. Beliau berkesempatan untuk bersama menyertai barisan 30 orang pembentang pada Webinar Antarabangsa Folklor Malaysia, yang berlangsung pada 3–4 Disember, baru-baru ini.

Sarjana dari Belanda ini yang kini mengajar di Universiti Hamburg, Jerman, ketika membentangkan kertas kerjanya bertajuk “Kisah Hamis dari Laut Melayu” memberitahu khalayak peserta, “Jika membahas sumber-sumber maritim bagi cerita folkor Melayu, perkara pertama yang muncul dalam benak saya bukan lain daripada pelanggaran ikan todak yang dilakukan terhadap beberapa negeri dalam khazanah naratif Melayu.

“Dalam hal ini, yang paling terkenal adalah yang diarahkan oleh ikan todak ke Singapura. Namun, ada beberapa negeri lain yang kononnya pernah menghadapi serangan ikan juga,” ujar beliau.

Beliau yang fasih berbahasa Melayu menjelaskan, dalam kisah sejarah kerajaan Melayu, pelanggaran ikan todak ke Singapura terjadi setelah Tun Jana Khatib, seorang alim dari Pasai yang telah “memahirkan ilmu khayal lillah lagi tamam dua belas alam” (Sulalatus Salatin, ed. A. Samad Ahmad:67), dituduh oleh Raja Singapura sebagai terlalu menunjukkan kebolehan saktinya di depan permaisuri yang sedang berada di dalam taman, sewaktu sebatang pokok pinang dibelah oleh Tun Jana itu.

Alim Pasai itu dengan serta-merta dan tanpa diperiksa lebih lanjut telah dihukum bunuh, dan setelah itu, ribuan ikan todak yang dikerah dengan daya supernatural meluluh lantakkan negeri itu untuk membalas dendam terhadap raja dengan rakyatnya.

Jelas beliau lagi, peristiwa atau kisah ini sangat dikenali di Alam Melayu, khususnya di Semenanjung dan Singapura, dan di mana-mana diulang kembali dan diceritakan betapa rajanya menyuruh rakyat membuat kubu di pantai untuk melawan serangan ikan itu. Rupa-rupanya, kubu yang dibuat itu tidak berkuasa untuk melawan serangan ikan todak, kerana tidak ada yang boleh menanggulangi bala seperi itu.

“Kurang lebih macam inilah biasanya kisah diceritakan kembali yang menekankan kezaliman raja Singapura dalam dua hal: baginda menitah membunuh Tun Jana Khatib dan mengorbankan rakyatnya untuk menjadi perisai manusia sebagai sasaran empuk bagi jongor ikan todak itu,” beliau memberitahu khalayak.

Namun begitu, van der Putten menyuarakan rasa hairan beliau kerana penjelasan bahawa rakyat dikorbankan demi keselamatan kerajaan tidak berubah. Hal ini demikian kerana sejak kira-kira 14 tahun lalu lagi, sebenarnya, sudah pun terdapat interpretasi baharu berkaitan peristiwa “Singapura Dilanggar Todak” ini.

Menurut beliau, pada tahun 2007, seorang ahli sastera Melayu dan Bugis dari Belanda, iaitu Dr. Roger Tol telah menerbitkan sebuah artikel yang membantah interpretasi bahawa raja Singapura dengan sangat zalimnya telah menyuruh rakyat untuk membuat benteng dengan menggunakan tubuh badan sendiri, seperti dalam teks yang dinyatakan: berkubukan atau berkotakan betis.

Putten menegaskan, menurut Tol bukannya “betis” anggota badan yang dimaksudkan di sini, tetapi betis atau bitis yang merujuk sejenis pokok keras yang tumbuh dekat laut. Maka, dalam kisah batang bitis itu diganti dengan batang pisang agar jongor ikan todak itu akan tercacak di dalamnya.

Ujar beliau lagi, cara ini sesuai dengan nasihat yang diberi oleh budak Melayu kepada rajanya, maka orang Melayu boleh membunuh ikan todak itu dengan mudah: “maka dibunuh oranglah bertimbun-timbun di pantai itu, hingga tiadalah termakan lagi oleh segala rakyat” (Sulalatus Salatin, ed. A. Samad Ahmad:68).

“Apakah memang menghairankan bahawasanya pelurusan naratif yang dilakukan oleh Roger Tol itu tidak didengar dan diikuti oleh orang Melayu di Alam Melayu yang tetap sahaja mengirakan kezaliman raja itu yang menjadi pesan dalam cerita ini?” Putten menyoal khalayak.

Namun demikian, beliau tetap menyuarakan rasa tidak hairannya, jika hujah, fakta, dan interpertasi tersebut masih belum diketahui atau tersebar meluas di rantau ini.

Tegasnya, “Hal ini kerana jangkauan sebuah artikel dalam jurnal ilmiah tidak jauh (penulis: tersebar luas) dan siapakah di Alam Melayu membaca Jurnal Indonesia and the Malay World?

“Lagi pula masalahnya, naratif macam ini yang lazimnya digolongkan sebagai legenda atau mitos, telah berurat berakar dalam khazanah naratif Melayu dan hanya akan diubah dengan sangat lambat serta susah.

“Selain itu, ada kemungkinan bahawa pergantian makna daripada ‘pokok dekat pantai’ menjadi ‘bagian bawah kaki’ yang disejajarkan untuk melawan serangan ikan todak, boleh jadi pun sudah cukup lama dilakukan. Ini hal menarik untuk diteliti dalam naskhah-naskhah Salalatu ‘l-Salatin mana yang telah menunjukkan makna baharu,” jelas beliau.

Beliau menambah, “Sementara ini, saya hanya sempat melacaknya ke dalam Hikayat Hang Tuah yang juga mengandungi episod pelanggaran ikan buas ini, namun dihadapi oleh kerajaan Indrapura yang setelahnya takluk pada Kerajaan Melaka. Dalam awal ceritanya: Setelah Baginda mendengar sembah Bendahara yang demikian itu, maka titah Baginda, ‘Jikalau demikian, baiklah kita berpagarkan betis, supaya masyhur nama kita, lagi pun kita Raja besar, banyak rakyat,’.”

Beliau menerang lanjut, jika dalam Sulalatu ‘l-Salatin masih cukup boleh diragukan, apakah maknanya sudah dialihkan daripada pokok dekat pantai kepada bahagian kaki. Namun sebaliknya, dalam Hikayat Hang Tuah yang diterbitkan oleh Badan Bahasa di Indonesia pada tahun 2010 sudah jelas dan sangat terang interpretasinya sebagai contoh betapa zalimnya sang raja yang memerintah rakyatnya melawan serangan ikan bersenjatakan jongor dengan tubuh badan rakyatnya sendiri.

Bila dan disebabkan apa peralihan interpretasi tersebut masuk ke Alam Melayu dan makna “pokok bitis” menjadi kabur dalam konteks ini belum jelas, ujar beliau.

Dalam pada itu, beliau turut menghuraikan beberapa kisah folkor menarik lain lagi yang berkaitan dengan ikan yang terdapat di beberapa tempat di Alam Melayu.

“Namun yang tak perlu diragukan ialah laut sebagai tempat dan kediaman makhluk yang dapat membahayakan kehidupan manusia di darat. Dan ini suatu sifat yang dikaitkan dengan laut yang rasanya universal, iaitu laut mengandung bahaya bagi manusia yang berani mengharunginya untuk mencari makanan dalam bentuk ikan dan binatang laut lainnya yang sangat amat didambakan, atau menjelajahi lautan dalam dan pencarian tanah baharu dengan segala macam pengetahuan dan pengalaman baharu,” tegas beliau.

Mengingati bahawa bangsa Melayu merupakan sebahagian daripada rumpun bahasa Austronesia yang anggotanya terdiri daripada ribuan kelompok dengan setiapnya berbudaya dan berbahasa sendiri, sehingga daerah penyebarannya melangkaui dari pulau Rapa Nui di timur dan Madagaskar di barat, serta Taiwan di sebelah utara dan Selandia Baru di selatan, maka boleh dikatakan ekologi seperti itu amat mempengaruhi kebudayaan yang dikembangkan oleh semua kelompok, ujar beliau.

“Juga jika kita ketahui bahawa pada awal zaman para nenek moyang daripada yang setelah berabad-abad disebut Melayu pernah keluar dan melalui lautan menyebar ke semua arah angin, maka pengembaraan laut serta laut sebagai tempat penting dalam kebudayaan muncul di mana-mana,” terang Jan der van Putten, menyatakan rasa kagum beliau pada kaitan dunia kelautan dalam folklor bangsa Melayu.

Webinar yang berlangsung selama dua hari ini diikuti seramai 4790 peserta pada hari perasmiannya dan menarik minat kira-kira 7000 orang peserta bagi keseluruhan segmen pembentangan kertas kerja. Webinar disiarkan secara langsung melalui pelantar sosial Dewan Bahasa dan Pustaka (DBP) dan aplikasi Zoom. Webinar ini dianjurkan oleh Pertubuhan Peradaban Melayu Malaysia Kelantan (PERADABAN) dan Persatuan Sastera Lisan Malaysia (PSLM) dengan kerjasama DBP, manakala Jawatankuasa Perpaduan Masyarakat, Kebudayaan, Warisan dan Pelancongan Negeri Kelantan sebagai penaung.

Alam Sekitar Inspirasi Folklor Warisan Masyarakat


Malam PEMUISI Ambang 2022 Pelawa Khalayak Mensyukuri Nikmat Tahun 2021

Untuk mendapatkan maklumat terkini, ikuti kami melalui Telegram

Khalayak peminat seni puisi dan orang ramai dipelawa bersama Persatuan Pemuisi Nasional Malaysia (PEMUISI) dalam program terakhir tahun 2021, iaitu Malam [email protected] 2022 yang akan diadakan pada 31 Disember 2021 (Jumaat) mulai jam 10.00 malam secara langsung di Facebook PEMUISI Berkarya.

Program anjuran PEMUISI ini akan menampilkan sepuluh video baca puisi terpilih peserta program Suara Kesyukuran PEMUISI di Facebook PEMUISI Berkarya yang dianjurkan dari 15 hingga 25 Disember 2021. Para peserta termasuk dari luar negara akan disiarkan bersama-sama para pemuisi jemputan yang akan mempersembahkan bacaan puisi, lagu puisi, syair, dan gurindam.

Menurut Presiden PEMUISI, Dato’ Dr. Radzuan Ibrahim, program kali ini akan disemarakkan dengan puisi-puisi bertemakan kesyukuran.

“Melalui persembahan puisi, para peserta meluahkan kesyukuran ke hadrat Allah atas segala nikmat kesihatan, keamanan, keselamatan, kesempatan beribadat, ketenangan, kegembiraan, bakat kebolehan, pangkat jawatan, isteri anak dan keluarga, wang ringgit harta benda, kecukupan, kemewahan, kebahagiaan, dan lain-lain yang dikurniakan selama ini,” kata beliau.

Penampilan khas yang istimewa ialah acara baca puisi oleh Yang Amat Arif Ketua Hakim Syarie Negeri Melaka, YAA Datuk Mohd Nadzri Abdul Rahman Ibrahim.

Program ini juga bakal menampilkan Sasterawan Negara, tokoh akademik, budayawan, deklamator kebangsaan, dan penggiat seni tanah air.

Program akan turut disertai oleh Prof. Datuk Seri Dr. Awang Sariyan (Pengerusi Lembaga Pengelola Dewan Bahasa Dan Pustaka), Dato’ Dr. Radzuan Ibrahim (Presiden PEMUISI), Dato’ Dr. Zurinah Hassan (Sasterawan Negara), Dato’ Profesor Emeritus Dr. Hashim Yaacob, Atikapuspa (Johan Sayembara Deklamasi Puisi Sektor Perundangan), dan Marzelan Perindu Seni (deklamator kebangsaan).

Bersama menyerikan acara melalui dendangan lagu puisi dalam slot selingan ialah Adiwangsa Sukma, Siso Kopratasa dan Yuzailan Yunus. Acara ini akan dikemudikan oleh Harlym Yeo dan Bunga Merah.

“Saksikanlah program penutup PEMUISI tahun 2021 yang hebat ini di Facebook PEMUISI Berkarya. Kami mengalu-alukan para pelayar Facebook untuk turut bersama menitip kesyukuran melalui coretan dan komen anda di Facebook PEMUISI Berkarya pada malam berkenaan,” kata Radzuan.


DBP Ingin Bina Langkah Usahasama dengan JAKOA

Kuala Lumpur – Dewan Bahasa dan Pustaka (DBP) melakukan kunjungan hormat ke Jabatan Kemajuan Orang Asli Malaysia (JAKOA) yang bertempat di Pejabat Ketua Pengarah, Tingkat 3, West Block, Wisma Golden Eagle Realty, Ampang, Kuala Lumpur pada 29 Disember 2021.

Kunjungan diketuai oleh Ketua Bahagian Penyelidikan Sastera, Encik Saifullizan Yahaya dan Ketua Editor Bahagian Buku Kanak-kanak dan Remaja, Puan Mariati Josepha Mustafa. Turut serta ialah pegawai-pegawai kanan DBP, iaitu Siti Norsuhaila Samsudin dari Bahagian Perkamusan dan Fathenwan binti Wan Mohd Nor dari Bahagian Penyelidikan Sastera.

Pertemuan yang berlangsung selama kira-kira sejam berkisar tentang bentuk kerjasama yang boleh diusahakan secara bersinergi antara pihak DBP dengan pihak JAKOA demi melestarikan kehidupan dan kebudayaan masyarakat orang asli di Malaysia.

Timbalan Ketua Pengarah (Perancangan dan Pengurusan) JAKOA, Encik Saiful Zahlan Mohamad Azmi berkata, “JAKOA sebagai sebuah badan berautoriti dalam menjaga kebajikan masyarakat orang asli di Malaysia akan memberi sokongan penuh kepada program-program yang dianjurkan oleh DBP.”

Saifullizan Yahaya pula menjelaskan bahawa Bahagian Penyelidikan Sastera DBP telah melaksanakan penyelidikan berkaitan cerita rakyat orang asli. “Pengumpulan cerita rakyat orang asli telah dimulakan oleh Bahagian Penyelidikan Sastera pada tahun 2013 yang tertumpu di negeri Pahang dan Kelantan, melibatkan sebahagian kecil suku kaum Jakun dan Temiar. Pada tahun 2018, rakaman cerita rakyat orang asli suku kaum Semai dilaksanakan di Kampung Orang Asli Pos Tenau, Slim River, Perak. Seterusnya, pada tahun 2019, kajian meliputi rakaman rakyat orang asli dalam kalangan anggota Senoi Praaq, Perak dan suku kaum Che Wong di Pahang,” jelas beliau.

Ujar beliau lagi, “Hasil penyelidikan yang dilaksanakan tersebut telah diterbitkan oleh DBP pada tahun 2021 berjudul Cerita Rakyat Orang Asli: Legenda Lembah Mendang. Cerita-cerita berkenaan dituturkan sendiri oleh golongan dewasa dalam kalangan suku kaum Jakun dan Temiar.”

Mariati Josepha menambah, “DBP sedang giat mencungkil bakat yang ada dalam kalangan masyarakat orang asli, terutamanya kanak-kanak. Keterlibatan kanak-kanak orang asli dalam program anjuran DBP amatlah digalakkan kerana kami boleh mengenal pasti kebolehan mereka, terutamanya dalam bidang seni lukis. Melalui lukisan, kanak-kanak orang asli boleh menggambarkan ekspresi mereka terhadap alam sekitar dan kehidupan yang berlegar dalam budaya dan masyarakat orang asli melalui kaca mata mereka sendiri.”

“Selain program-program bersifat aktiviti, DBP sedang merancang untuk menerbitkan kamus Semai–Melayu. Tujuan utamanya supaya dapat dijadikan rujukan atau panduan kepada pelajar-pelajar orang asli suku kaum Semai dan guru-guru yang mengajar. Keutamaan diberikan kepada suku kaum ini kerana Kementerian Pelajaran Malaysia telah menerbitkan buku teks Bahasa Semai peringkat sekolah rendah dan menengah,” tambah Norsuhaila yang mewakili Ketua Bahagian Perkamusan.

Saifullizan Yahaya yang turut mewakili Ketua Bahagian Pengembangan Bahasa Kebangsaan Pelbagai Kaum menyatakan, “Pada tahun 2022, bahagian tersebut telah merancang beberapa aktiviti bersama-sama masyarakat orang asli, seperti Apresiasi Bahasa dan Sastera. Aktiviti-aktiviti sebegini akan merapatkan lagi jurang persuratan dalam kalangan masyarakat pelbagai kaum sebagai salah satu usaha untuk mencapai integrasi nasional.”

“Bagi mengeratkan hubungan antara DBP dengan JAKOA, satu bentuk perjanjian memorandum persefahaman perlu diadakan. Melalui perjanjian ini, kedua-dua belah pihak dapat mempertingkatkan lagi kerjasama untuk menjalankan sesuatu program,” tambah Saifullizan Yahaya.

Turut serta dalam perbincangan tersebut ialah para pegawai JAKOA, iaitu Puan Aida Md Zin, Pengarah Bahagian Perancangan dan Penyelidikan, Encik Azhar Abdul Manaf, Penolong Pengarah Kanan (Perangkaan), dan Puan Suriani [email protected], Ketua Unit Penyelidikan dan Kebudayaan/Warisan.


“Folklor Leluhur seperti Helaian Daun Pohon Purba di Belantara” – Prof. Muhammad Haji Salleh

Untuk mendapatkan maklumat terkini, ikuti kami melalui Telegram

Sasterawan Negara Prof. Emeritus Dr. Muhammad Haji Salleh yang juga Presiden Persatuan Sastera Lisan Malaysia (PSLM) merupakan salah seorang antara Pembentang Ucap Utama Webinar Antarabangsa Folklor Malaysia, berlangsung pada 3–4 Disember, baru-baru ini.

“Kami dari Persatuan Sastera Lisan Malaysia sudah lama mendengar dengung dan makna serta nasihat leluhur kita yang diturunkan dalam ribuan peribahasa atau puisi serta cerita-ceritanya. Di luar pagi kota konkrit hari ini, ada sastera lisan dan folklor sebagai sebuah laut khazanah yang terbentang luas,” ujarnya.

“Bersamanya terhidang ceritera dan makna kehidupan yang dilakonkan – di sungai, paya, tasik, dan laut yang luas. Semuanya mengalir dalam ayat-ayat lisannya, kerana inilah suara leluhur kita,” Sasterawan Negara ini mengungkapkan dengan indah, menjelaskan hakikat saki-baki warisan folklor masih lagi wujud, meski zaman sudah merentas moden.

Penerangan beliau itu membawa kepada maksud bahawa folklor daripada leluhur kita tetap bermanfaat dalam makna kehidupan sepanjang zaman.

Beliau secara berkias, menjelaskan, “Karya-karya masyarakat kita, daripada semua suku, adalah seperti helaian daun daripada pohon purba di belantara, bukit, kuala, paya, dan desa. Pohon-pohon ini akan nanti menumbuhkan ranting dan bunga serta buah baharu, untuk menyambung hayatnya.

“Kita semua membina pondok di bawah pohon-pohon ini, namun sering tidak menyedari kehadirannya kerana pohonnya terlalu tinggi di atas, dan oleh itu makna dan keindahannya juga sering dilupakan. Inilah belantara warisan, dan kita sudah pun lama menikmati buahnya, dan kadang-kadang juga pucuk dan akarnya. Benihnya pula kita kutip dan semai di padang dan laman yang lain.”

Berdasarkan folkor dalam peradaban Melayu, beliau mengemukakan contoh daripada masyarakat Iban, Melanau dan Kadazandusun tentang cara leluhur dahulu mewarisi mitos asal usul manusia, yakni asal usul mereka.

Meski sebagai folklor, namun hal ini membuktikan leluhur cuba memahami permulaan alam, menghargai kebaikan nilai-nilai kehidupan dan menyayangi sepenuhnya alam ini. Termasuklah, menghargai padi sebagai tanaman yang menjadi sumber penting bagi kehidupan, sebagaimana dapat direnung daripada folklor Kadazandusun.

“Leluhur kita adalah perenung alam – melalui generasi, zaman, kurun, dan milenia,” tegasnya.

Menerangkan lanjut, Prof. Muhammad menjelaskan, ada beberapa pemerhatian dan kesimpulan mereka yang diwarisi sebagai bentuk peribahasa. Misalnya, daripada peribahasa Riau, “Kalau nak tau tentang manusia masuklah ke dalam belantara.” Sementara itu, orang Minang pula menyimpulkannya dengan sangat baik: “Alam terkembang menjadi guru.”

Peribahasa tersebut sangat berfalsafah, namun praktikal kerana kita diajak melihat dan merenung alam sekali gus mengutip makna daripadanya. Setelah memahaminya, kita akan memahami rentak, jiwa dan kehidupan itu sendiri, ujar beliau.

Leluhur kita sangat mengenali setiap sudut alam sekitarnya. Setiap manusia atau kelompoknya akrab dengan sudut alam yang khusus. Oleh hal yang demikian, nelayan Malaysia tradisional mengenali ombak dan gelombang, ikan besar dan kecil, karang dan pantai dengan lebih dekat.

Sementara itu saudaranya, yang bersawah, mengenali tanah dan lumpur, musim yang bersilih ganti, haiwan dan unggas yang menyerang padinya. Ke arah hutan sedikit ialah pekebun buah-buahan. Dia juga harus dapat membaca awan, angin dan suhu, dan rentangan sungai, bukit dan paya, dan baruhnya, jelasnya lagi.

Sasterawan Negara ini mengajak merenung, “Kita perlu merasakan perasaan pohon-pohon di hutan bersama makhluk yang lainnya. Maka, kita disarankan untuk mengambil hanya yang diperlukan, sekiranya tidak, kita akan menanggung akibatnya.

“Cerita-cerita Aslian turut sama menyimpulkan makna dan sumbangan alam kepada manusia. Setelah ratusan, malah ribuan tahun memerhati alam, maka pemerhati tidak dapat mengelak daripada melihatnya sebagai bandingan atau metafora untuk manusia sendiri. Alam sebagai bandingan kepada manusia – metafora, wakil dan imejan, kepada cara manusia dalam kehidupannya,” jelasnya lagi.

Menurut beliau lagi, inilah sebabnya mengapa bentuk-bentuk yang ribuan tahun usianya ini boleh terus hidup dan malah disukai. Ada seni padanya, seni tinggi yang sejalan dengan cara kita bercakap, berperasaan dan menyampaikan pendapat. Peribahasa, pantun dan isun-isun, lekat dalam peribadi dan watak kita kerana baris-barisnya mengalir dalam arus sejarah dan kesedaran kita.

Berkenaan pantun, beliau menjelaskan, pantun juga wujud dalam bahasa Semai, Jahut, Bajau, Kadazandusun, dan Iban, selain bentuk-bentuk salinannya, kentrung, pantong, londe, dan puluhan yang lain di seluruh Kepulauan Melayu-Nusantara.

Dalam nilai kehidupan sebagai inti sastera lisan, beliau memberitahu, sangat banyak bukti yang boleh dikutip bahawa budaya-budaya tradisional kita mengajar kita menjadi teman kepada tanah, sungai, laut, dan tumbuh-tumbuhan, kerana di belakangnya, ada beberapa sebab, termasuk hakikat bahawa kita diberikan segala-galanya oleh alam.

Muhammad Haji Salleh turut memberikan fakta menarik berkenaan keakraban bangsa Melayu dengan alam yang menurut beliau, diperkuatkan dan diperhaluskan oleh ilmu tentang alam. Oleh sebab itu, ketika 100 tahun yang lalu orang Melayu terkenal dalam kalangan penjajah Inggeris sebagai nature’s gentlemen.

Namun begitu, beliau kembali menyoal, “Sekarang dengan rosaknya alam ini dalam berbagai-bagai cara, apakah kita lebih sesuai dikenali sebagai nature’s barbarians?”

Dalam pada itu, Muhammad turut menerangkan, dalam konsep banyak suku kaum, ubat untuk semua jenis penyakit boleh didapatkan dalam alam sekeliling kampung manusia – di sungai, paya, hutan, dan laut. Kenyataan ini dibuktikan oleh amalan zaman pra-farmasi moden kita. Dan sebenarnya, sebahagian daripada perubatan moden pun terbukti mengambil daripada pengalaman perubatan tradisional.

Beliau turut memberitahu, terdapat beberapa buah buku perubataan tradisional bangsa Melayu yang telah ditranskripsi dan dianalisis. Antaranya termasuk MSS.2999 Kitab Tib: A Modern Medical Insight into and Interpretation of a Malay Medical Manuscript oleh Abdul Ghani Hussain, Kitab Tib: Ilmu Perubatan Melayu oleh Harun Mat Piah, serta makalah “Perubatan Alternatif dalam Kalangan Komuniti Bajau Laut Semporna, Sabah” oleh Nur Faidah Aldam dan Vivien W.C. Yew.

“Bangsa-bangsa Malaysia sudah ribuan tahun berhadapan dengan alam, setiap hari, mengalami peristiwa dan merenung watak, peribadi dan maknanya. Mereka mendiami dan dikelilingi oleh suatu persekitaran yang khusus, dan dihadiahkan pengalaman-pengalaman yang istimewa – yang akhirnya memberikan mereka seberkas pengetahuan yang unik – yang tidak terdapat di Rusia, Perancis, China, Maghribi ataupun Sepanyol. Semua ini dihablurkan dalam peribahasa, teromba, syair, hikayat, cerita, dan wayang,” tegas Muhammad.

Ujar beliau lagi, “Proses pembinaan khazanah kebijaksanaan dan ilmu ini mengambil waktu yang sangat panjang, yang perlu melalui proses pemerhatian, pengujian waktu, peristiwa dan amalan, dan berbagai-bagai individu serta generasi.”

Oleh yang demikian, setiap bidang kehidupan cuba mengutip ilmu daripada pengalamannya supaya masalah yang dihadapi dapat ditangani, dan setelah itu, membina struktur yang sesuai atau mencari cara baharu. Hasil semua ini terus ditafsir dan digunakan dalam beberapa zaman.

“Untuk cuba memasuki persoalan di hadapan kita,” kata Sasterawan Negara ini sebagai memberikan cadangan, beliau menyarankan kita:

Justeru, tanpa air, api, angin, bijirin, dan buah-buahan, ubat serta penawar (dan yang tidak nyata – oksigen – udara kehidupan) kita akan menjadi miskin, parah ataupun tinggal sebagai mayat, beliau sempat bersinis.

“Oleh itu, kita sangat memerlukan ilmu tempatan yang tiada ternilai untuk merawat diri dan dunia kita,” tegas beliau.

Ribuan tahun sewaktu seloka, puisi dan peribahasa kita dicipta, alam masih utuh dan memperbaharu serta merawat dirinya dengan cara yang naluriah. Kerosakan yang berlaku tidak berskala serius. Seperti kerosakan di benua Australia, California, Brazil dan di hulu-hulu sungai di Malaysia yang dicuri pohon-pohonnya, ujarnya lagi.

Beliau mengakhiri pembentangan dengan membacakan petikan puisi ciptaannya, “Pesan dari Hutan” untuk direnungi dan dihayati:

Janganlah menebang dengan kerlipan untung
janganlah mengeruhkan sungai dan laut
itulah alur kampung kami.
Ambillah seperlu hidupmu,
patahkan ranting
supaya pucuk dapat bertunas kembali.

Alam Sekitar Inspirasi Folklor Warisan Masyarakat


Kebijaksanaan Peribahasa Laut, Sungai dan Paya

Untuk mendapatkan maklumat terkini, ikuti kami melalui Telegram

Rantau dunia Melayu bukan sahaja memiliki alam pesisir pantai yang panjang serta lautan yang luas dan ribuan buah pulaunya, malahan juga dengan begitu banyak sungai. Alam dan persekitaran laut, sungai serta paya ini, di samping menjadi sebahagian sumber pelbagai keperluan bagi kehidupan harian, sekali gus turut mempengaruhi pemikiran dalam watak dan pekerti bangsa Melayu.

Oleh hal yang demikian, tidak hairanlah jika laut, sungai dan paya menjadi refleksi indah, menarik, malah mengagumkan sebagai idea dan tanggapan dalam pemikiran peradaban Melayu.

Prof. Dr. Ismet Fanany menjelaskan demikian melalui kertas kerja beliau semasa membincangkan kepekaan, pengamatan, pengalaman, kearifan, dan keunggulan pemikiran peribahasa berdasarkan laut, sungai dan paya dalam lingkungan hidup dan kebudayaan bangsa Melayu.

Beliau dari Universiti Deakin, Australia merupakan antara barisan 30 orang tokoh, sarjana, penulis, budayawan, dan individu berpengalaman yang diundang untuk membentangkan kertas kerja pada Webinar Antarabangsa Folklor Malaysia bertemakan Laut, Sungai dan Paya, berlangsung pada 3–4 Disember, baru-baru ini.

Webinar ini dianjurkan bersama oleh Pertubuhan Peradaban Melayu Malaysia Kelantan (PERADABAN) dan Pesatuan Sastera Lisan Malaysia (PSLM), dengan kerjasama Dewan Bahasa dan Pustaka (DBP), manakala Jawatankuasa Perpaduan Masyarakat, Kebudayaan, Warisan dan Pelancongan Negeri Kelantan sebagai Penaung.

Pada webinar ini, tokoh sarjana ini dengan kertas kerjanya bertajuk “Where the River Meets the Sea: Images of Water and Networks of Meaning in Malay Proverbs”, menghuraikan khazanah folklor dalam peradaban bangsa Melayu dari aspek warisan pemikiran peribahasa.

“Kearifan orang tua mengenai laut, sungai dan paya dicernakan dan dijelmakan sebagai peribahasa adalah cukup bijaksana, menyiratkan ketepatan maksud yang tercermin dalam keindahan ungkapannya,” ujar beliau.

Ismet Fanany menjelaskan, terdapat sekian banyak peribahasa bertitik tolak daripada alam kelautan, sungai dan paya yang begitu hebat, tepat dan mengagumkan yang dapat dimanfaatkan sebagai pengajaran, petua dan pedoman penting dalam kehidupan harian, malah sepanjang zaman.

Beliau mengetengahkan sejumlah contoh pengamatan dan kebijaksanaan orang tua yang begitu unggul pemikiran, justeru berkemampuan menyiratkan keindahan dan kehalusan sensitiviti serta ketepatan penciptaan peribahasa dari segi maksudnya dengan laut, sungai dan paya serta persekitaran dan unsur-unsur yang berkaitan dengannya.

Di samping itu, beliau menjelaskan juga tentang kepekaan yang begitu mendalam dan luas terhadap laut, sungai dan paya yang terdapat dalam pemikiran peribahasa Melayu, sehingga merenung dan mengambil iktibar daripada air, lubuk, muara, hulu, jernih, keruh, riak, ombak, pasang, surut, gelombang, apung, dan tenggelam. Semua renungan ini dijadikan pengalaman dan iktibar berguna dalam hidup yang diungkapkan sebegitu halus dan indah melalui peribahasa.

Menariknya, darihal laut, sungai dan paya ini, beliau mengemukakan juga peribahasa dalam kebijaksanaan pemikiran orang tua yang kini sudah agak jarang diketahui oleh generasi muda sekarang.

Malah cukup menarik, pembentangan beliau turut mencerakinkan dan mengelompokkan peranan dan signifikan beberapa contoh peribahasa berkaitan laut, sungai dan paya, walau secara ringkas, dari segi budi pekerti, motivasi, kemasyarakatan, budaya, dan peradaban.

Generasi muda sewajarnya berasa bangga dan menghargai warisan peribahasa sebagai khazanah warisan. Justeru, warisan ini tetap bernilai, bermanfaat, serta mampu merentas zaman sampai bila-bila pun sebagai iktibar penting dalam kehidupan.

Prof. Dr. Ismet Fanany sebenarnya bukanlah asing dengan DBP. Universiti Deakin tempat beliau mengajar pernah menjalin kerjasama dengan DBP. Dua buah buku penting beliau mengenai peribahasa Melayu pernah diterbitkan oleh DBP, iaitu The Wisdom of the Malay Proverbs (2003) dan Four is Odd, Five is Even: The Cognitive Framework of Malay Proverbs (2008).

Seramai 4790 peserta mengikuti Webinar Antarabangsa Folklor Malaysia ini pada hari perasmiannya yang disiarkan secara langsung melalui Pelantar Sosial DBP dan aplikasi Zoom. Manakala, keseluruhan segmen pembentangan kertas kerja webinar selama dua hari, sepanjang pagi hingga malam, menarik minat seramai kira-kira 7000 peserta.

Alam Sekitar Inspirasi Folklor Warisan Masyarakat


Pantun Melayu Sudah Lama Berkelana di Rusia

Untuk mendapatkan maklumat terkini, ikuti kami melalui Telegram

Ilham Budiman mengikuti syarahan sarjana Rusia Dr. Victor A. Pogadaev pada Webinar Antarabangsa Folklor Malaysia dan mendapati pantun Melayu begitu dekat dan popular dengan sasterawan dan rakyat Rusia.

Pantun Melayu bukan sekadar diterjemahkan untuk dibaca, dikenali dan dinikmati, malah digemari, popular dan ikut berkembang dalam kesusasteraan Rusia. Bahkan, dinyanyikan!

Wah, rupa-rupanya pantun Melayu sudah lama berada di negara Rusia!

Sebelum ini, kita menyangka, pantun hanya sekadar diterjemahkan oleh para pengkaji dari Barat ke dalam bahasa Inggeris. Manakala, di negara Perancis pula, memang sudah lama kita mengetahui pantun terkenal dan popular dengan sebutan pantoum. Justeru, pantun turut mempengaruhi dan berkembang dalam kesusasteraan di negara tersebut.

Namun, rupa-rupanya, bukan sekadar di Perancis sahaja. Pantun sudah lama dibawa menyeberang ke negara Rusia juga. Bukan sekadar diterjemahkan untuk dibaca, dikenali dan dinikmati, malah digemari, popular dan ikut berkembang dalam kesusasteraan Rusia. Bahkan, dinyanyikan.

Hal ini didedahkan oleh sarjana Rusia, Dr. Victor A. Pogadaev, yang sudah lama dikenali di negara kita melalui kertas kerja beliau bertajuk “Pantun Melayu di Rusia” dalam Webinar Antarabangsa Folklor Malaysia baru-baru ini.

Sarjana terkenal ini membentangkan kertas kerjanya dari Rusia melalui rakaman video, memberitahu kepada khalayak peserta bahawa pengaruh sastera Melayu terhadap sastera Rusia sudah mulai nampak pada perbatasan abad ke-19 hingga ke-20.

Hal ini apabila karya yang menyalin bentuk puisi Melayu, terutamanya pantun, diciptakan oleh penyair Rusia: Valery Bryusov (1873–1924), Adelina Adalis (1900–1969), Alexander Zhovtis (1920–1999), dan Grigory Permyakov (1919–1983).

Beliau menerangkan, dalam karya Malayskie Pesni (Lagu-lagu Melayu) misalnya yang diciptakan oleh Valery Bryusov pada tahun 1909, dengan senang boleh dikenali mengguna pakai lenggok karangan pantun dan petanda Melayu.

Contohnya, melalui ungkapan: “keharuman bunga cempaka yang diserapi oleh angin”, “pokok beringin”, ‘pisang’, ‘pandan’, ‘kelapa’, ‘sawah’, “harimau di belukar rimba”, dan “ombak putih di pantai laut”.

Pogadaev mengemukakan bukti seperti rangkap puisi Bryusov yang berikut:

Bely volny na poberezh’i moria,
Dnem i v polnoch’ oni shumiat.
Belykh tsvetov v pole mnogo,
Lish’ na odin iz nikh moi glaza gliadat.

[Gelombang putih di pantai laut,
Siang malam ombak menderu.
Bunga putih di padang banyak,
Yang kena di hati cuma satu.]

Glubzhe vody v chasy priliva.
Smelykh sglotnet ikh alchnaia past’ …
Glubzhe v dushe toska o miloy,
Ni dnem, ni v polnoch’ mne ee ne laskat’.

[Pasang naik – air mendalam.
Mulut rakus menelan orang …
Nak cumbu rayu siang malam,
Rindu aku bukan kepalang.]

Na nebe mesiats belyy i kruglyy,
I more ot mesiatsa pliashet p’iano.
Litso tvoe – mesiats, aly – tvoi guby,
V grudi moey serdtse pliashet p’iano.

[Di langit bulan purnama putih,
Laut menari mabuk kepayang.
Mukamu – bulan, bibirmu merah,
Jantung menari di dada sayang.]

Veter kachaet, nadyshavshiysia champakom,
Figi, banany, pandany, kokosy;
Vedut nevestu podrugi s lampami,
U nee ruki v zapiast’iakh, u nee s lentami kosy.

[Angin berhembus berbau cempaka,
Kurma, kelapa, pandan dan pisang;
Pengantin gembira, di leher pedaka,
Tocang beriben, tangan bergelang.]

Risovoe pole belo pod mesiatsem;
Cherny i krasny, shnyriaiut letuchie myshi.
Snovobrachnoy muzhu na tsinovke veselo,
Tseluet v spinu, obnimaet podmyshki.

[Padi memutih disinari bulan;
Kelawar hitam berandai-randai.
Pengantin baru berdakap-dakapan,
Isteri dicium dan dibelai.]

Utrom ukhodiat tigry v zarosli,
Utrom zmei priachutsia v nory.
Utrom menia solntse opalit bez zhalosti,
Uydu iskat’ teni na vysokie gory.

[Harimau ke rimba pagi-pagi,
Ular pagi-pagi ke dalam lubang.
Pagi-pagi panas terik matahari,
Aku cari teduh di gunung-ganang.]

Selain itu, Pogadaev turut menerangkan puisi “Lagu Serenada” oleh Adelina Adalis yang amat popular pada awal abad ke-20. Menurut beliau, lagu ini sangat indah, malah berbentuk pantun berkait.

Beliau mengemukakan contoh lagu pantun berkait ini sepenuhnya, untuk direnungi dan dinikmati akan keindahannya:

Ty vse, chto serdtsu milo,
S chem ia szhilsia umom:
Ty mne liubov’ i sila,-
Spi bezmiatezhnym snom!

[Kaulah yang kena pada hatiku,
Yang bercantum dengan mindaku
Kaulah cinta dan kekuatan aku
Tidurlah dengan lelap!]

Ty mne liubov’ i sila,
I svet v puti moem;
Vse, chto mne zhizn’ sulila,-
Spi bezmiatezhnym snom.

[Kaulah cinta dan kekuatanku,
Cahaya dalam perjalananku
Apa yang dijanjikan kehidupan
Tidurlah dengan lelap!]

Vse, chto mne zhizn’ sulila
Naprasno s kazhdym dnem;
Ves’ bred mladogo pyla, –
Spi bezmiatezhnym snom.

[Apa yang dijanjikan kehidupan
Ternyata semakin sia-sia
Segala cita-cita masa muda
Tidurlah dengan lelap!]

Ves’ bred mladogo pyla
O schastii zemnom
Sud’ba osushchestvila, –
Spi bezmiatezhnym snom.

[Segala cita-cita masa muda
Tentang kebahagiaan hidup
Dipenuhi oleh nasib
Tidurlah dengan lelap!]

Sud’ba osushchestvila
Vse v obraze odnom,
Odno gorit svetilo, –
Spi bezmiatezhnym snom!

[Dipenuhi oleh nasib
Dalam satu bayangan sahaja,
Satu matahari bercahaya
Tidurlah dengan lelap!]

Odno gorit svetilo
Mne radostnym luchom,
Kak buria b ni grozila, –
Spi bezmiatezhnym snom!

[Satu matahari bercahaya
Girang menyinari aku,
Meskipun badai menimpa
Tidurlah dengan lelap!]

Kak buria b ni grozila,
Khotia b skvoz’ vikhr’ i grom
Neslos’ moe vetrilo, –
Spi bezmiatezhnym snom!

[Meskipun badai menimpa
Melalui angin dan petir
Layarku melaju terus
Tidurlah dengan lelap!]

Para pengkaji Melayu dari Rusia kelak berulang kali lagi akan mempelajari fenomena sastera Melayu dan sentiasa akan mengaguminya.

Dalam pada itu, Pogadaev menerangkan, pengajian ilmiah pantun untuk julung-julung kalinya diadakan oleh pengkaji folklor terkenal Rusia, A.N. Veselovsky (1836–1906) dalam bukunya Istoricheskaya Poetika (Puitika Sejarah), diterbitkan di Moscow pada tahun 1989. Hal ini kemudian diikuti oleh Lyudmila Mervart (1888–1965) yang turut menaruh perhatian terhadap pantun. Di samping itu, Mervant banyak menterjemahkan buku sastera Melayu klasik, termasuklah Hikayat Seri Rama dan Hikayat Sang Boma.

Mervant melalui kata pengantarnya dalam terjemahan buku G. Neverman Golos buyvola, Malayskie narodnie pesni (Suara Kerbau: Lagu-lagu Rakyat Melayu) yang diterbitkan di Moscow pada tahun 1961, memaparkan keistimewaan pantun sebagai sastera rakyat dan asal usulnya. Menurut Mervant, pantun yang tercantum dalam cerita penglipur lara memainkan peranan “tonggak ingatan” kerana pantun yang berbentuk puisi mudah dihafazkan.

Pogadaev juga turut menerangkan pemikiran sarjana Rusia terkemuka, Boris Parnickel (1934–2004) yang turut memberikan perhatian terhadap pantun. Parnickel menitikberatkan masalah asal usul pantun dengan menyatakan bahawa bentuk folklor itu sudah wujud sebelum pengaruh Hindu di Nusantara lagi. Dalam hal ini, Parnickel berkongsi hipotesis Gonda bahawa pantun lahir semasa nenek moyang penduduk Austonesia masih menempati wilayah China Selatan. Namun begitu, menurut Pogadaev, hal yang lebih terperinci tentang pantun telah dihuraikan oleh Vladimir Braginsky dalam bukunya, Istoriya Malayskoy Literaturi (Sejarah Sastera Melayu), diterbitkan di Moscow pada tahun 1983. Braginsky mengkaji struktur pantun dari segi sampiran dan isi serta pertalian antaranya, selain jenis-jenis pantun. Malah, beliau turut memerhatikan perihal simbolisme dan peranan irama dalam pantun. Di samping itu, Pogadaev turut berkongsi pengetahuan tentang kajian rima pantun yang pernah dikaji oleh seorang lagi sarjana ternama Rusia, Maria Boldireva.

Bagi Pogadaev, memang terdapat semacam enigma dan misteri dalam pantun Melayu. Beliau yakin bahawa para pengkaji Melayu dari Rusia kelak berulang kali lagi akan mempelajari fenomena sastera Melayu dan sentiasa akan mengaguminya.

“Pantun ialah sastera rakyat dan hal itu menjadi punca kekuatannya dan kekalnya yang tak habis kunjung,” beliau menegaskan demikian.

Menurut Pogadaev lagi, ada beberapa orang pengkaji dalam kalangan sarjana Rusia yang melihat ciri-ciri persamaan antara pantun Melayu dengan bentuk folklor Rusia, chastushka, yang kebetulan juga terdiri daripada empat baris dan mempunyai struktur yang hampir sama dari segi sampiran dan isi. Misalnya:

Lodka tonet i ne tonet,
Potikhonechku plyvet.
Milyy liubit i ne liubit –
Tol’ko vremechko vedet.

[Perahu antara berlayar tidak berlayar,
Dihanyutkan perlahan-lahan.
Kekasihku antara cinta tidak cinta –
Hanya mensia-siakan masa.]

“Di sini, disebut dua gejala yang seakan-akan tidak ada pertaliannya. Tetapi, sampiran mengenai perahu menguatkan isi tentang cinta,” jelas beliau. Dalam hal ini, perbezaan antara pantun dengan chastushka ialah chastushka dari Rusia masih dilagukan, padahal di Malaysia sekarang, kebanyakan pantun dibacakan sahaja.

Dr. Victor A. Pogadaev pernah menjadi pensyarah di Malaysia, iaitu di Universiti Malaya, selama beberapa tahun, dan kini sudah kembali ke Rusia. Beliau bertugas sebagai Profesor Madya di Institut (Universiti) Hubungan Antarabangsa Moscow dan Akademi Diplomasi di bawah Kementerian Luar Negara Rusia. Beliau juga merupakan penyusun kamus, pengulas sastera dan penterjemah. Beliau juga merupakan Timbalan Presiden Persatuan Nusantara dan pernah memenangi sumbangsih Prima Komexindo (1988) dan anugerah gelaran Tokoh Nusantara Melayu Raya (NUMERA) (2013). Pada tahun 2018, beliau dianugerahi Warkah Penghargaan Antarabangsa Nikolai Rerih dalam nominasi Pembentukan Imej Rusia di Dunia.

Ilham Budiman seorang penyantun puisi dan prosa dari Pantai Timur. Alam sekeliling dan hamparan luasnya menjadi kajang dan isi tintanya.


“Puisi Berperanan dalam Pembentukan Pemikiran Bangsa” – Awang Sariyan

Untuk mendapatkan maklumat terkini, ikuti kami melalui Telegram

Majlis Malam [email protected] 2022 yang diadakan pada 31 Disember 2021 (Jumaat) mulai jam 10.00 malam secara langsung di Facebook PEMUISI Berkarya menyaksikan komitmen penganjurnya, Persatuan Pemuisi Nasional Malaysia (PEMUISI) memasyarakatkan puisi dengan misi “Suara Kemanusiaan Sejagat”.

“Dalam pembangunan negara, puisi dan sastera tidak wajar dipinggirkan kerana sejarah tamadun manusia zaman-berzaman menunjukkan peranan dan sumbangan bahasa, sastera dan budaya dalam pembangunan bangsa dan negara,” kata Pengerusi Lembaga Pengelola Dewan Bahasa Dan Pustaka, Prof. Datuk Seri Dr. Awang Sariyan ketika memberi ucapan perasmian pada malam itu.

Menurut beliau, sastera berperanan dalam pembentukan sahsiah, daya fikir dan penghalusan budi insan, manakala puisi menjadi medium pengungkapan suara batin pemikir bangsa tentang isu-isu yang berkaitan dengan kepentingan dan kehidupan manusia.

“Dengan sifatnya yang halus dan mengangkat isu melalui estetik yang tinggi, puisi berperanan membentuk pemikiran bangsa,” ujar Datuk Seri.

“Oleh itu, perlu diusahakan pemasyarakatan puisi melalui pelbagai kaedah, agar lebih banyak khalayak yang terlibat dalam penghasilan dan penghayatan puisi untuk penghalusan budi, agar menjadi medium penyampaian ilmu, pemikiran dan isu penting bangsa dan negara.”

Menurut Presiden PEMUISI, Dato’ Dr. Radzuan Ibrahim, sepanjang tahun 2021, banyak program semakin sukar diadakan secara pertemuan bersemuka gara-gara keadaan pandemik, tetapi PEMUISI terus berswadaya menganjurkan aktiviti-aktiviti puisi dan sastera secara dalam talian.

“Lebih 30 program telah berjaya dianjurkan sepanjang tahun 2021. Antara program yang berjaya mendapat sambutan luar biasa ialah Malam Getaran Jiwa Tan Sri P. Ramlee, Perisytiharan Hari Puisi Malaysia (pada tanggal 13 Jun setiap tahun) oleh YB Menteri Pelancongan, Seni dan Budaya Malaysia (MOTAC), Sayembara Deklamasi Puisi Artistik Hari Malaysia (SDPAHM) kali ke-2, Sayembara Deklamasi Puisi Sektor Perundangan (SDPSP) 2021, Pengucapan Puisi Antarabangsa Kedamaian Dunia (membabitkan 20 buah negara), Baca Puisi Nanggala, Malam Kemuncak Puisi Buat Palestin, Program Mesra Perkampungan PEMUISI di Hulu Langat, dan Baca Puisi Bulanan [email protected]. Dari segi penerbitan, PEMUISI telah berjaya menerbitkan sembilan buah buku antologi puisi dan kumpulan puisi serta menerbitkan majalah bulanan Jurnal PEMUISI yang kini masuk edisi ke-32,” kata Radzuan.

Menurut Radzuan, dari segi hubungan dengan para pemuisi di luar negara, PEMUISI telah membentuk jaringan melalui Kerabat PEMUISI Sedunia, iaitu dianggotai oleh sebanyak 28 organisasi daripada 12 buah negara.

Menyentuh tentang program yang diadakan pada malam itu, Radzuan berkata, “Majlis ini merupakan acara kemuncak program Suara Kesyukuran PEMUISI yang diadakan pada 15 hingga 25 Disember 2021 di Facebook PEMUISI Berkarya, yang mendapat sambutan menggalakkan dengan penyertaan sebanyak 150 karya puisi dan video puisi dalam tempoh tersebut.”

Sebanyak sepuluh karya video puisi terpilih untuk siaran program Malam [email protected] 2022 itu. Antara yang terpilih yang juga membaca karya sendiri termasuk Prof. Madya Dr. Nor Hasimah Ismail (“Syukur”), Samsudin Ahmad (“Dendangan Alam”), Al Khair Al Johore (“Peran [email protected]”), Fauziah Md Zakaria (“Coretan Senja”), Sita Aulliya (“Kepadamu”), Kasmah Osingang (“Aku Bersyukur kerana Masih Ada di Sini”), Aisyah Amsal (“Munajat di Sepertiga Malam”), dan Julia Ikin (“Hamparan Syukur”). Manakala, dua orang peserta, iaitu Baiq Mustika memilih karya berjudul “Surat untuk Cinta” nukilan Al Khair Al Johore dan Awang Que Rifa’ie Awang Shur membaca karangan Shur A.S Madrin bertajuk “Persinggahan Destinasi”.

Selain 10 peserta terpilih daripada acara sebelum itu, program malam itu turut membabitkan penampilan Sasterawan Negara, tokoh akademik, budayawan, deklamator kebangsaan, dan penggiat seni tanah air.

“Kita rasa bertuah kerana Ketua Hakim Syarie Negeri Melaka, Yang Amat Arif Datuk Mohd. Nadzri Abdul Rahman Ibrahim juga turut menyumbangkan sebuah bacaan puisi,” kata Radzuan.

Radzuan juga berharap agar penglibatan Yang Amat Arif akan menarik lebih ramai peguam, pegawai mahkamah dan semua yang terlibat dalam bidang perundangan untuk bersama PEMUISI menyemarakkan dan memartabatkan puisi.

Program Malam [email protected] 2022 turut disemarakkan oleh Prof. Datuk Seri Dr. Awang Sariyan (“Erti Syukur”), Dato’ Dr. Radzuan Ibrahim (“Jika Tok Janggut Masih Hidup”), Sasterawan Negara Dato’ Dr. Zurinah Hassan (“Hujan di Kuala Lumpur”), Dato’ Profesor Emeritus Dr. Hashim Yaacob (“Abu Bin Adam”), Dr. Zainatul Shuhaida (“Suatu Hari Akan Nampak”), Zaleena E-na (“Landasan” karya A. Aziz Deraman), Marzelan Perindu Seni (“Transisi Keamanan”), Harlym Yeo (“Potret Kedamaian”), Ezad SS (“Lingkaran Kemanusiaan”), dan Nor Asiya Nasir (“Palestin” karya Wanrazuhar).

Program itu juga menampilkan dua johan sayembara puisi yang diadakan oleh PEMUISI baru-baru ini. Mereka ialah Atikapuspha (Johan Sayembara Deklamasi Puisi Sektor Perundangan) yang mendeklamasikan puisi berjudul “Cerita dari Sebuah Lingua Franca” karya Taksu Zacharia dan Mohamad Hakimi Mohamad Rejab (Johan Sayembara Deklamasi Puisi Artistik Hari Malaysia tahun 2021) yang membaca puisi “Secangkir Dakwat Merah” karya Mas Idayu Muhamadan.

Turut sama menyerikan persembahan program malam itu melalui dendangan lagu puisi ialah Yuzailan Yunus, Siso Kopratasa dan Adiwangsa Sukma. Pengacara majlis dalam talian itu disempurnakan oleh Harlym Yeo dan Bunga Merah.

“Dalam kegiatan akan datang, perlu disantuni golongan pemimpin agar melibatkan diri dan memberikan komitmen dalam perkembangan bahasa, sastera dan budaya,” ujar Prof. Dr. Awang Sariyan yang turut mendeklamasikan sajak beliau berjudul “Erti Syukur”. Antara petikan sajak beliau adalah seperti berikut:

Syukur bukan hiasan lisan
Syukur tertancap di maqam ihsan
Syukur diungkapkan dan dilaksanakan.

Majlis berbentuk kesyukuran bersempena sambutan tahun baharu 2022 yang berlangsung hampir tiga jam itu merupakan penutup tirai program PEMUISI untuk tahun 2021.


“Pemuisi Perlu Tingkatkan Kualiti Karya melalui Proses Kreatif dan Kehebatan Pemikiran” – A. Aziz Deraman

Untuk mendapatkan maklumat terkini, ikuti kami melalui Telegram

“Seni Puisi Era Moden” dijadikan topik perbualan dalam segmen Canai Puisi menerusi program Deklamasi Puisi Panorama Kehidupan 16.0 anjuran kerjasama antara Pusat Budaya dan Seni, Universiti Utara Malaysia (UUM), Persatuan Pemuisi Nasional Malaysia (PEMUISI), Alumni Bengkel Puisi Merdeka, dan Dewan Bahasa dan Pustaka (DBP).

Program bulanan edisi bulan Januari itu bersiaran secara dalam talian melalui pelantar Zoom ke Facebook Pemuisi Berkarya, Pusat Budaya UUM, dan DBP pada 1 Januari lalu dengan menampilkan mantan Ketua Pengarah DBP, Dato’ A. Aziz Deraman sebagai panel bual bicara manakala Pengarah Pusat Budaya dan Seni UUM, Asmawiza Haji Hussin sebagai moderator.

“Dunia kehidupan manusia dalam zaman moden kontemporari ini memang lebih mencabar, kronik dan bergelut dengan segala macam situasi, isu dan perkara yang berbeza dengan zaman lampau,” jelas Aziz.

Aziz menegaskan bahawa kehidupan manusia sentiasa bergerak ke hadapan. Sifat pemikiran manusia akan menjadi lebih baik kerana manusia memiliki akal fikiran dan kecerdasan meneroka atau mempelopori kehebatan sesuatu bidang perubahan yang menjanakan kebaikan.

“Lalu melalui proses kreativiti dan inovasi, sesuatu bangsa akan bergerak mencapai kemajuan bukan sahaja di bidang politik dan ekonomi, bahkan sosial dan kebudayaan. Maka, kesusasteraan atau apa jua bidang kesenian sebagai antara kandungan kebudayaan akan mempengaruhi dan dimanfaatkan dalam ketinggian pencapaian pemikiran yang secara langsung mencorakkan peradaban bangsa kita,” katanya lagi.

Beliau juga menyeru kepada semua pelayar, terutamanya yang berminat menjadi pemuisi agar “sentiasa berusaha mempertingkatkan kualiti karya melalui proses kreatif dan kehebatan pemikiran.”

Terdahulu sebelum segmen bual bicara, para pelayar dihidangkan dengan 24 sajian persembahan puisi Melayu daripada pemuisi tempatan dan peserta dari Indonesia, Singapura, Brunei Darussalam, dan Republik Rakyat China.

Bertepatan dengan tarikh penganjurannya pada 1 Januari, program itu dimulakan dengan “Syair Tahun Baharu” irama Batu Belah dendangan pelajar UUM, Raja Nurul Farhana. Diikuti pula dengan persembahan lagu puisi berirama rancak dan moden berjudul Nakal Berakal alunan Hanna Aleesya dari negara China yang kini mengajar di Sichuan International Studies University, China.

Bersama mahasiswa dan mahasiswi universiti berkenaan, Hanna juga menonjolkan persembahan Zhang Wan’[email protected] (“Wajahmu, Hatiku”), Liu [email protected] (“Kenangan yang Kekal Selama-lamanya”) dan Wu [email protected] (“Mendapat Hidupan Lebih Terang”). Dengan berkat bimbingan pensyarahnya, masing-masing mendeklamasikan puisi Melayu hasil karangan mereka sendiri dengan penuh keyakinan.

Sebagai penganjur utama program itu, UUM dan PEMUISI turut menghidangkan persembahan daripada peserta mereka. Daripada PEMUISI, Presidennya Dato’ Dr. Radzuan Ibrahim mempersembahkan karyanya berjudul “Doa Jiwa Bangsa”. Manakala UUM menyediakan lima peserta, iaitu Nurul Aida Azrina Ibrahim (“Kehidupan yang Misteri”), Jocelyn Chua Jia Ee (“Masa Ibarat Emas”), Nur Ilyani (“Menelan Pahit”), Muhammad Zulsafwan Yusoff (“Dunia yang Sementara”), dan

Nur Haziqah Abdul Halim (“Keringat yang Membasahi Bumi”).

Turut menyantuni program itu ialah Sasterawan Negara (SN) Dato’ Dr. Zurinah Hassan yang mendedikasikan syair yang dikarang khusus untuk para sukarelawan ekoran kejadian banjir yang berlaku di Shah Alam baru-baru ini, berjudul “Untukmu Sukarelawan”. Manakala mantan Naib Canselor Universiti Malaya, Kepten Dato’ Prof. Emeritus Dr. Hashim Yaacob mendeklamasikan sajak beliau berjudul “Pokok Tinggi Emak”.

Dengan penuh semangat, Dr. Ayudez Zuraina melantunkan sajak karya Arbak Othaman berjudul “Kuntum-kuntum Bunga”, manakala Dr. Zainatul Shuhaida menyajikan persembahan beliau dengan karyanya bertajuk “Percayalah”.

Tiga persembahan yang menarik mengangkat karya A. Aziz Deraman, berjudul “Luka Hati Bangsa”, “Pancang” dan “Lidah Bangsa”. Sajak-sajak ini dipersembahkan dengan penuh semangat oleh Rusdi Mohamad Noor, gandingan duet Wee Soo Lian dan Sujata Wee, dan A. Aziz Deraman sendiri.

Dua karya SN Dato’ Dr. Usman Awang juga dipertontonkan melalui persembahan lagu puisi oleh Ong Boo Siong yang berjudul Salam Benua dan Siso Kopratasa yang bertajuk Tanah Air.

Selain peserta tempatan, program itu juga berjaya meraih penyertaan dari Indonesia, iaitu Hudan Nur (“Fragmen”), Sherly Mayda (“Wali Nanggroe”) dan Moh. Ghufron Cholid (“Kembali ke Rumah”). Sementara dari Singapura, pasangan suami isteri Sam Sumardi dan Ratnasam Sib II menghiburkan penonton dengan persembahan lagu puisi Tarian Mistikku.

Gandingan mantap peserta dari Brunei Darussalam; Ubai Had dan Malaysia; Galuh Cendana Kirana pula mempersembahkan alunan lagu campuran Alus Jua Dendang dan Bergending Dang Gong.

“Saya amat positif menaruh harapan moga-moga para budayawan, sasterawan, seniman, pengarang, dan penyair kita merebut peluang dan ruang terbuka kebebasan dunia siber tanpa sempadan ini dengan keutamaan teratas dan berhasil melahirkan ciptaan karya yang bermanfaat, bermutu tinggi, setaraf dengan peringkat antarabangsa dan mendukung keunggulan tersendiri,” ujar Aziz Deraman.

Majlis yang berlangsung hampir empat jam itu dikemudi oleh pengacara gandingan Harlym Yeo dan Prof. Madya Dr. Nor Hasimah Ismail.

Kembali menemui peminat puisi Melayu dengan lebih menyengat dengan judul “Lagu Puisi”, Siso Kopratasa terpilih sebagai ahli panel segmen bual bicara Deklamasi Puisi Panorama Kehidupan 17.0 edisi bulan Februari yang dijangka akan bersiaran pada 2 Februari 2022, Rabu, 9.00 malam.


Folklor Sedang Berdepan Cabaran dan Perubahan

Untuk mendapatkan maklumat terkini, ikuti kami melalui Telegram

Betapa perlunya kesedaran dalam kalangan masyarakat, terutama bagi generasi muda menerima hakikat bahawa folklor pada masa sekarang sedang mengalami cabaran dan perubahan. Hal itu merupakan isu utama yang diketengahkan oleh Dato’ A. Aziz Deraman melalui Webinar Antarabangsa Folklor Malaysia, berlangsung pada 3–4 Disember baru-baru ini.

Beliau berkata, arah tuju folklor sangat bergantung pada kesedaran masyarakat dan sejauh mana keprihatinan pewarisnya memelihara serta menggalakkan perkembangannya. Hal ini kerana perubahan boleh terjadi disebabkan oleh perubahan budaya sesuatu masyarakat itu sendiri, khususnya berkaitan perubahan dalam kemajuan hidup moden dan perlumbaan demi mengubah status ekonomi.

Dato’ A. Aziz Deraman membentangkan kertas ucap utamanya yang bertajuk “Folklor Melayu: Cabaran dan Arah Masa Depan”. Beliau menghuraikan perubahan ini berlaku sejak beberapa lama, khususnya apabila negara mencapai kemerdekaan, maka pelbagai rancangan pembangunan dilaksanakan di Malaysia dan di negara-negara serumpun bangsa di peringkat rantau.

Beliau menerangkan, faktor pembangunan moden mendatangkan perubahan pada struktur dan sistem tradisional, lantas menimbulkan gejala-gejala baharu.

“Kesannya, bukan sahaja terhadap beberapa bidang kehidupan tertentu, tetapi juga kesannya terhadap warisan budaya dan warisan folklor.”

Masyarakat Melayu misalnya, turut ikut mengalami perubahan fikiran dan pemikiran melalui pelbagai aspek kehidupan masyarakat dan budayanya. Dalam pada itu, proses pemasyarakatan pun terkesan, dengan adanya perubahan mengikut trend baharu sehingga sukar dipisahkan, termasuk dasar-dasar berhubung dengan pendidikan.

Beliau tidak menafikan kepentingan dan manfaat besar perubahan pada modenisasi. Namun begitu, faktor kesilapan, kekeliruan dan ketidakfahaman generasi muda untuk menghargai serta mencintai warisan budaya bangsa sendiri telah mengakibatkan keterhakisan dan kelunturan jati diri.

Tegas beliau, “Proses perubahan yang dialami oleh masyarakat kini telah membawa kesan yang hebat terhadap beberapa aspek perwarisan budaya Melayu. Padahal, warisan tradisional bangsa adalah sangat bernilai tinggi dan harus dipelihara serta dipulihara.”

A. Aziz Deraman yang terkenal sebagai tokoh pemikir, menjelaskan perubahan dan perkembangan sosiobudaya di rantau Nusantara atau di Malaysia sendiri, bukan sekadar memungkinkan, malah telah mewujudkan perubahan terhadap sikap, tabiat atau bagaimana terjadinya perbezaan dalam cara pewarisan aspek-aspek budaya.

“Pemuliharaan, penggalakan dan gerak usaha untuk menanamkan jiwa baharu yang bertujuan menimbulkan rasa kesayangan terhadap budaya bangsa adalah sangat perlu dan amat penting.

“Langkah ini akan merupakan cara pengimbangan antara perubahan dengan kerelevanan kepentingan warisan tradisional,” tegasnya.

Menurutnya lagi, dalam penelitian tradisi budaya sesuatu masyarakat, lazimnya hubungan sesuatu ciri budaya akan dikaitkan dengan fungsinya. Maka, bagi melihat kedudukan folklor dalam masyarakat Melayu, hal ini memerlukan pemerhatian dan sudut pendekatan yang diakronik.

Pada konteks peranan folklor dalam masyarakat Melayu, beliau menegaskan, “Folklor atau tradisi lisan mempunyai banyak kepentingan dari segi peranannya.”

Antaranya, bagi memupuk kesatuan (oneness), rasa kebersamaan (sense of belonging), rasa kekitaan (esprit de corps), keharmonian, dan penghubung antara anggota masyarakat. Fungsi penting folklor pula dapat dikaitkan dengan aspek hiburan, pengesahan budaya (cultural legitimacy), pemasyarakatan (socialization), dan pengekalan penerimaan masyarakat. Faktor-faktor tersebut memang sedikit sebanyak ada hubungannya dengan kedudukan tradisi lisan atau status folklor dalam masyarakat.

“Folklor menjadi sangat berfaedah bagi tujuan melihat aspek-aspek budaya tradisional sesuatu masyarakat. Ia akan berguna untuk diperhatikan bagaimana masyarakat itu menjalani kehidupan mereka merentasi zaman.

“Tradisinya memiliki fungsi kawalan sosial (social control), fungsi nilai-nilai budaya (cultural values) yang mengawal kehidupan anggota masyarakatnya; sebagaimana yang terdapat dalam pantun, syair, peribahasa, perumpamaan, gurindam, seloka, nazam, pepatah, petitih, perbilangan adat, dan undang-undang Melayu lama,” beliau menjelaskan.

Katanya lagi, keperluan terhadap penyelidikan dan pendokumentasiannya, bahkan penerbitan menjadi antara langkah-langkah yang boleh menghubungkannya dengan pelbagai ranah kehidupan masyarakat. Aspek-aspek sedemikian berguna untuk dijadikan rujukan atau bahan sumber tentang aneka macam warisan, misalnya sastera, antropologi, sejarah, perubatan tradisional, linguistik, malah dapat menyerlahkan fenomena tradisi budaya masyarakat itu sendiri.

Proses memasyarakatkan anggota masyarakat lazimnya disalurkan melalui pemupukan nilai dan norma, prinsip-prinsip berkeluarga, bermasyarakat, nilai muafakat, kerjasama berkomuniti, sehingga seseorang itu memahami apakah yang masyarakat itu perlukan. Peribadinya boleh terbina melalui perilaku, sebagaimana masyarakat kehendaki.

“Oleh yang demikian, fenomena folklor atau tradisi lisan itu tetap berkaitan dengan kehidupan masyarakat manusia,” tegas beliau. “Banyak kebudayaan di dunia ini dalam pewarisannya mengutamakan tradisi lisan, khasnya folklor.”

Sesungguhnya, folklore atau tradisi lisan dapat menggambarkan pandangan alam (Weltanschauung) bangsa atau masyarakat yang mencitrakan budaya, pemikiran, tahap pengetahuan, dan aneka corak warisan masyarakat dalam banyak perkara. Setiap bangsa, masyarakat, kumpulan etnik, dan suku bangsa memang mempunyai pandangan alam dan etos yang tersendiri.

“Namun, pada umumnya, tradisi lisan semakin tersisih oleh arus pembangunan material, kerana citra dan sifat penting masyarakat tradisional telah mengalami suatu corak transformasi sehingga mengakibatkan citra, sifat dan ciri-ciri budaya tradisional kehilangan fungsinya.”

Terdapat beberapa faktor yang dapat dikaitkan dengan kemerosotan situasi mahupun fungsi tradisi lisan dalam masyarakat masa kini.

“Faktor utama, salah satunya, kemajuan yang pesat dalam bidang ilmu pengetahuan yang sesetengahnya semata-mata beralaskan pemikiran saintifik, menyangkal warisan tradisional yang dianggap tidak berasaskan sains dan logik. Di samping itu, arus modenisasi yang lebih mementingkan material, mengatasi kepentingan warisan tradisional,” tegas Dato’ A. Aziz Deraman.

Seramai 4790 peserta mengikuti Webinar Antarabangsa Folklor Malaysia ini pada hari perasmiannya yang disiarkan secara langsung melalui Pelantar Sosial DBP dan aplikasi Zoom. Manakala, keseluruhan segmen pembentangan kertas kerja webinar selama dua hari, sepanjang pagi hingga malam, menarik minat seramai kira-kira 7000 peserta.

Alam Sekitar Inspirasi Folklor Warisan Masyarakat


Bahasa yang Indah Cerminan Peribadi

Untuk mendapatkan maklumat terkini, ikuti kami melalui Telegram

Nilai – Bahasa dan budi merupakan dua perkara yang penting dalam menggambarkan keperibadian dan perwatakan seseorang. Penggunaan bahasa yang indah ialah cermin keperibadian kita. Namun begitu, golongan muda masa ini dilihat semakin rapuh bahasanya dan acapkali menggunakan bahasa-bahasa yang tidak baik dan agak kasar dalam komunikasi mereka seharian. Sehubungan dengan itu, Perpustakaan Universiti Sains Islam Malaysia (USIM)  dan Dewan Bahasa Pustaka (DBP) Wilayah Tengah, telah bekerjasama menganjurkan forum berjudul “Yang Indah Itu Bahasa” pada hari ini.

Menurut personaliti televisyen, Encik Ahmad Fedtri Yahya, selaku ahli panel forum tersebut, bahasa yang indah merupakan satu bentuk komunikasi yang baik. Kebanyakan ibu bapa sebenarnya telah mendidik anak masing-masing dengan bahasa yang baik tetapi apabila semakin membesar, mereka terdedah dengan bahasa yang tidak baik dan kasar melalui pergaulan dengan rakan-rakan sebaya.

Tambah beliau, bahasa Melayu juga sebagaimana bahasa lain berkembang dan mempunyai makna perkataan yang membawa makna berlainan daripada maksud asalnya seperti perkataan “membawang”. Katanya lagi, sebagai umat Islam, tiada ahli syurga yang berbahasa kasar. Namun begitu, orang muda kini begitu mudah menggunakan bahasa yang tidak baik kerana pengaruh sekeliling mereka memainkan peranan yang besar.

Menurut beliau, dakwah itu luas dan mengajak masyarakat bercakap dengan bahasa yang baik juga sebahagian daripadanya. Kita perlu melihat, mentaksir, menganalisis dan sentiasa menambah pengetahuan untuk berbahasa dengan baik.

Pencinta bahasa sebenarnya perlu banyak membaca. Sebenarnya situasi kini sangat membimbangkan kerana jika pencinta bahasa yang terdiri daripada mereka yang berusia telah tiada dan tinggallah generasi baharu yang lebih banyak berbahasa yang tidak baik akan menyebabkan bahasa Melayu semakin rapuh.

Katanya lagi, kebanyakan daripada golongan muda berasa bimbang untuk mempelajari bidang berkaitan dengan bahasa kerana dikatakan tidak mempunyai masa hadapan yang baik sedangkan bahasa tidak boleh bergerak sendiri tetapi bergantung kepada penuturnya.

Beliau turut berkongsi dengan khalayak tentang lirik-lirik lagu yang indah pada zamannya membesar sehingga menimbulkan rasa cinta akan bahasa itu berputik dalam dirinya Di Indonesia, para penjawat awamnya perlu menghafal banyak puisi kenegaraan supaya jiwa orang Indonesia berbekas dalam diri mereka. Beliau berkata, dalam memupuk kecintaan terhadap bahasa ibunda kepada anak-anaknya, beliau berbual menggunakan dialek kerana di sekolah anak-anak hanya bercakap bahasa standard.

Tulisan memerlukan penjelasan yang 4M, iaitu majlis seperti forum untuk berdiskusi, murabbi untuk menerangkan maksud penulisan tersebut dengan lebih jelas, memasyarakatkan karya itu melalui lagu contohnya agar lebih difahami dan memvisualkannya dalam drama pentas pendek sebagai contoh untuk difahami. Semua sudut dalam kehidupan kita ada makna yang tersirat.

Sementara itu, penceramah motivasi, Puan Fynn Jamal sebagai ahli panel kedua forum pula membuka perkongsiannya dengan menyatakan bahasa sebenarnya tiada harga jika tiada makna yang diletakkan. Golongan muda pada zaman ini terpaksa menggunakan bahasa yang diguna pakai oleh kebanyakan individu sekeliling mereka kerana mereka mahu diterima dalam kelompok tersebut.

Beliau juga sangat menghargai perasaan dan tidak kisah dengan pemilihan perkataan asalkan tidak kasar dan tidak membawa makna fasik. Keindahan bahasa antara setiap orang itu tidak sama.

Kita tidak boleh memaksa masyarakat untuk mencintai bahasa. Walaupun industri mengatakan bahawa lagu-lagu yang liriknya indah kurang digemari atau diminati oleh masyarakat tetapi saudara Fedtri masih kekal relevan dalam industri hingga kini kerana “naskhahnya“ yang cantik. Sesuatu yang cantik dan indah sebenarnya kekal relevan kerana tidak ada sempadannya. Tanpa pencerita yang bagus, maka tidak adalah peristiwa yang terjadi pada hari ini yang dapat dikisahkan.

Beliau turut mencadangkan pemberian naskhah yang indah kepada golongan muda dalam usaha atau inisiatif untuk mendekatkan diri mereka dengan sastera. Jika tidak diberikan pendedahan tentang indahnya bahasa dan sastera, tidak mungkin golongan ini mahu cuba mengenalnya. Setelah itu, golongan yang telah meminatinya boleh cuba untuk mempengaruhi individu sekeliling mereka.

Demikianlah penerangan dan perbincangan menarik oleh dua ahli panel yang turut melibatkan sesi interaktif bersama-sama khalayak forum bersama-sama Timbalan Pengarah StraComm USIM, Encik Mohd Zaini Othman, yang bertindak selaku moderator. Forum yang berlangsung selama lebih kurang dua jam setengah ini diadakan di ruang legar perpustakaan USIM, yang juga bersiaran secara langsung secara dalam talian melalui USIMTV dan portal JendelaDBP


Fiksyen Sains dalam Cerita Lipur Lara

“Bangsa Melayu merupakan satu bangsa yang menyimpan kehebatan intelektual,” ujar Nisah Haron, ahli tetap Persatuan Sastera Lisan Malaysia sewaktu membentangkan kajiannya tentang “Fiksyen Sains dalam Cerita-cerita Lipur Lara” di laman Facebook Persatuan Sastera Lisan Malaysia pada 25 Disember lalu.

“Sastera satu disiplin. Menjadi penulis tidak menjadikan kita orang yang sangat berpengetahuan dalam disiplin sastera. Oleh sebab itu, menjadi penulis dan mengkaji sastera ialah dua hal yang berbeza,” jelas Nisah.

Bagi Nisah, kita tidak boleh membuat tanggapan bahawa orang yang boleh menulis sudah hebat sasteranya. Dia perlukan disiplin, bimbingan, bacaan, dan cara melihat secara akademik yang tidak dilalui ketika menjadi penulis. Nisah sendiri sudah mendekati sastera lisan sejak kanak-kanak lagi.

Oleh sebab bahan bacaan agak terhad pada ketika itu, Nisah telah mencari dan membaca teks-teks bacaan lama. Namun begitu, pada ketika itu beliau tidak tahu pun sama ada bacaan teks lama tersebut merupakan sastera lisan atau cerita rakyat. Oleh sebab pengalaman bacaan tersebut, tanpa sedar, menjadi benih-benih yang ditanam dalam dunia pencerekaannya. Lantaran itu, tidak hairanlah pada awal penulisan beliau sewaktu remaja, beliau banyak menghasilkan karya fantasi.

Menurut beliau, cerita lipur lara mempunyai keanehan dan sisi menarik jika hendak dibandingkan dengan sastera lisan yang lain, seperti teka-teki, pantun dan gurindam.

“Sastera lisan yang kita peroleh pada hari ini merupakan hasil daripada transkripsi yang telah dilakukan oleh R.O Winstedt, pakar pengkaji sejarah dan sastera Melayu yang pada ketika itu ialah Pegawai Daerah Kuala Pilah. Beliau sanggup berulang-alik dari Kuala Pilah ke Perak semata-mata mahu mendengar cerita-cerita lisan yang disampaikan oleh Pawang Ana.

“Memandangkan pada ketika itu hiburan adalah amat terhad, maka Winstedt sanggup berbuat demikian untuk mencari hiburan dalam hidupnya. Cuma, sedikit kekeliruan pada tulisan Winstedt kerana menulis tajuk-tajuk cerita lipur raya itu menjadi hikayat, seperti Hikayat Anggun Che Tunggal, Hikayat Malim Dewa dan Hikayat Malim Deman. Sedangkan maksud hikayat itu sendiri asalnya ialah cerita bertulis, sedangkan ia sebenarnya cerita yang diperoleh secara lisan. Maka tidak perlu pun menulis perkataan ‘hikayat’. Memadai menulis Anggun Chik Tunggal, Malim Dewa dan Malim Deman sahaja,” jelas Nisah.

Winstedt yang begitu banyak mengumpul sastera lisan pernah berkata bahawa cerita lipur lara “is the cream of Malay fiction.” Jelas di sini bahawa orang Melayu sangat kaya dengan khazanah intelektual. Keanehan yang terdapat dalam sastera lisan Melayu berlaku kerana orang Melayu mencari eskapisme dan sumber hiburan. Pada ketika itu, hiburan datang daripada para penglipur lara. Justeru, penglipur lara ialah tokoh besar yang diangkat pada zaman tersebut kerana peranan besarnya menyampaikan cerita dan berita, sehingga dapat menarik minat pendengar selain menghiburkan.

Dalam hal ini, Nisah melihat pula sisi kajian fiksyen sains dengan membahagikannya kepada dua bahagian, iaitu konsep dan hasil. Dengan cara ini, dapatlah dikupas konsep-konsep yang menunjangi reka bentuk sesuatu gagasan yang dibawa oleh setiap cerita lipur lara dan kesan yang dapat dilihat selepasnya.

“Kita sering membaca kisah-kisah fiksyen barat tentang Unicorn, iaitu sejenis kuda bertanduk yang tidak boleh terbang, manakala istilah Pegasus pula digunakan untuk kuda yang boleh terbang. Kedua-dua istilah ini dieja dengan huruf besar, menunjukkan kata nama khas. Sedangkan dalam cerita-cerita sastera lisan Melayu kita, ada istilah umum, iaitu ‘semberani’, seekor kuda bersayap yang boleh terbang. Sehinggakan dalam kisah Anggun Che Tunggal, semberani digambarkan sebagai ‘berbulukan jarum berekorkan pedang’. “Demikian begitu lunak dan cantiknya orang-orang Melayu berkias semata-mata mahu menggambarkan kehebatan semberani sebagai alat pengangkutan yang berperisai pada zaman tersebut. Namun sayangnya, cerita-cerita fiksyen sains Melayu yang dijadikan buku kanak-kanak oleh Dewan Bahasa dan Pustaka (DBP) sendiri, khususnya pada awal 1980-an sering mengambil acuan Barat. Tidak terlihat pun gabungan fiksyen sains dari dunia Melayu. Maka ia kelihatan kosong seperti tidak ada apa-apa dan menjadi kisah dongeng semata-mata.” ujar Nisah.

Setelah melihat dan mengkaji beberapa buah cerita lipur lara hasil transkripsi Winstedt, seperti Hikayat Malim Dewa, Hikayat Malim Deman, Hikayat Anggun Che Tunggal, Hikayat Awang Sulung Merah Muda, Hikayat Raja Muda, dan Hikayat Terung Pipit, maka Nisah mendapati bahawa elemen fiksyen sains Melayu mengandungi tiga unsur, iaitu aneh, novum (baharu) dan proto. Hal ini jelas membuktikan kehebatan penglipur lara yang berdaya kreatif menggunakan pandangan alam dan mampu berfikir di luar batas. Hasilnya juga membuktikan bahawa pemikiran masyarakat Melayu sangat kreatif kerana mampu menjana idea dengan begitu baik dan daya fikir orang Melayu sangat maju dan genius dari segi aspirasinya melangkaui zaman.

Bentuk-bentuk atau unsur-unsur sains dan teknologi yang terkandung dalam cerita lipur lara juga menggunakan kaedah komunikasi, alat kawalan minda berserta nujuman atau ramalan, hingga akhirnya dapat dipadankan istilah-istilah sains pada masa kini yang sebenarnya telah pun muncul pada zaman dahulu, meskipun ketika itu istilah ini belum wujud.

Konsep wayarles misalnya, sudah ada dalam cerita lipur lara Hikayat Parang Puting, iaitu kisah sejenis parang yang tiada hulu, akan mengikut cakap tuannya apabila diarahkan terbang dan menebas. Inilah konsep moden yang kita lihat pada hari ini tetapi telah pun digunakan oleh orang-orang pada zaman dahulu. Lantaran itu, ia bukanlah kisah dongeng. Inilah yang dikatakan sains fiksyen, iaitu bersifat aneh bagi dunia orang pada zaman ini tetapi tidak bagi orang-orang pada zaman tersebut. Hanya perkara ini bergantung pada cara kita membawa dan merelevankan cara pemikirannya sahaja.

“Rambutnya cantik bak ikal mayang dan hidungnya cantik bak seludang. Peribahasa ini digunakan pada zaman dahulu berasaskan pada pandangan alam yang wujud pada ketika itu. Generasi kini mungkin tidak faham akan perbandingan ini kerana mereka tidak pernah pun melihat bagaimana rupanya mayang dan seludang kelapa. Mereka tidak dapat membayangkan bagaimanakah rupa bentuk rambut yang ikal mayang. Namun barangkali apabila disebut rambut ikal seperti Maggi maka barulah mereka jelas dan faham maksud perbandingan itu kerana remaja kini tahu apa itu Maggi. Tahap ilmu sains pada ketika itu mungkin rendah tetapi mampu berfikir di luar batas dan mampu mencipta konsep,” ujar beliau.

Inilah yang dilakukan oleh Nisah dalam kajian sarjananya, iaitu mengubah cara pandang saintifik dan menganalisis simbol-simbol aneh dalam karya fiksyen sains Melayu. Pengamatan terhadap fiksyen sains Melayu bukan bergantung pada soal logik atau tidak, tetapi lebih terhadap persoalan konsep.

“Kita pernah mendengar cerita orang-orang hebat bersembahyang subuh di rumah dan di Mekah secara serentak. Ia normal dan tidak mustahil bagi orang-orang yang menguasai ilmu masa atau portal. Tetapi dilihat aneh bagi dunia kita pada zaman ini sedangkan pada suatu masa terkehadapan, ia mungkin menjadi relevan. Inilah bangsa Melayu yang sering tidak menyimpan kehebatan dari segi material, tetapi menyimpan kehebatan dari segi intelektual.”


Ketua Polis Kelantan Melancarkan Sajak-sajak Daerah Pesisir

Untuk mendapatkan maklumat terkini, ikuti kami melalui Telegram

Kota Bharu – Usaha Persatuan Penulis Kelantan (PPK) dan Dewan Bahasa dan Pustaka Wilayah Timur (DBPWT) mengadakan majlis pelancaran antologi puisi Sajak-sajak Daerah Pesisir yang diselenggarakan oleh Awang Abdullah dan Che Zawiah Che Pa menerima pujian daripada Yang Dihormati CP Dato’ Shafein Mamat, Ketua Polis Kelantan.

Beliau yang sudah 37 tahun meninggalkan dunia sastera dan penulisan merakamkan ucapan terima kasih kepada PPK dan Awang Abdullah khususnya, yang berkali-kali mengundang beliau untuk hadir menyempurnakan program ini. Beliau salah seorang pengasas yang menubuhkan Persatuan Penulis Tumpat (PESISIR) – kini dikenali sebagai Persatuan Penulis dan Budayawan Kelantan, berasa terharu kerana diundang dan menyaksikan sendiri komitmen ramai penulis yang hadir menjayakan program ini.

“Kalau keadaan mengizinkan, PDRM Kelantan akan mengadakan program kesenian dengan kolaborasi PPK dan badan-badan penulis yang lain. Dalam kalangan warga polis, saya dapati ada yang berminat dalam lapangan sastera dan kita berharap cetusan idea bersama itu nanti dapat memberikan impak kepada khalayak pada hari ini. Masyarakat hari ini terbuka kepada media sosial dan mesej yang disampaikan nanti semoga dapat diterima (oleh masyarakat).

“Saya amat menghargai usaha yang jarang-jarang dilakukan oleh penulis seperti Awang Abdullah dan Che Zawiah Che Pa yang bergerak secara solo (menyelenggarakan dan menerbitkan antologi puisi) sebegini. Inisiatif Cikgu Awang ini sehingga dapat mengumpulkan penulis dalam medium dan SOP baharu, dan saya akan terus menyokong usaha murni beliau (dalam mengembangkan kesusasteraan) ini.”

Majlis pada pagi Jumaat itu dimulai dengan ucapan Ketua Satu PPK, Haji Wan A. Rafar. Beliau mengucapkan tahniah kepada penyair asal Kelantan dan kini menetap di Terengganu, Awang Abdullah, yang berjaya mengumpulkan puisi daripada otai-otai penyair. “Usaha ini bukan senang kerana sesetengahnya sudah bersara, lama tidak berkarya atau mengalami writer’s block.”

Majlis setrusnya dimeriahkan dengan acara deklamasi dan baca puisi. Juara Kebangsaan, Maroof Seman dan Tengku Anizan Tengku Ibrahim tampil membuka persembahan dengan mendeklamasikan puisi berjudul “Desir III” karya Marzuki Ali. Erney Putri Ali mendeklamasikan sajaknya yang berjudul “Bicara Hati”. Awang Abdullah pula dengan sajak tiga bahasa berjudul “Keluarga Malaysia” dan Ezane Haji Daud menyampaikan sajak bertajuk “Mengenang Jebat dari Naskhah Sejarah”. Penyair lain yang turut tampil membuat persembahan ialah Che Jamilah A. Rahman, dan Chu E Liang.

Segmen kedua pula menyaksikan persembahan unik dalam kalangan peserta. Wee Soo Lian dan Sujata Wee berduet mendeklamasikan sajak berjudul “Pancang” karya A. Aziz Deraman. Meriam Awang Lah menyampaikan tiga rangkap pantun budi dan diikuti dengan dua rangkap syair irama tradisi Tok Kenali. Zarir Ali pula bermula dengan fragmen yang dipetik daripada filem Anakku Sazali sebelum mendeklamasikan sebuah sajak. Abham TR menyampaikan sajak beliau berjudul “Garis-garis”. Anuar Musa tampil dengan ucapan ringkas, diikuti oleh Zainal Abidin Muhamad yang menyampaikan sajak “Topeng” nukilan Mukhtar Mustafa, dan Darma Mohammad mempersembahkan sajak “Hujan”.

Program ini menampilkan kejutan apabila ada hadiah misteri diberikan kepada tiga persembahan terbaik oleh tiga juri yang dirahsiakan pada awalnya. Kamarulzaman Ismail, Ketua Satu Persatuan Sasterawan Terengganu (PELITA) telah menghakimi kumpulan persembahan bagi segmen satu dan beliau telah memilih pasangan deklamasi Maroof Seman dan Tengku Anizan sebagai persembahan terbaik daripada segmen satu. Muhamad Ikhram Fadhly Hussin (DBPWT) pula mengadili persembahan bagi segmen kedua. Beliau telah memilih Wee Soo Lian dan Sujata Wee sebagai penerima hadiah bagi persembahan terbaik. Dato’ Shafein Mamat pula diberi penghormatan untuk memilih satu persembahan terbaik daripada kedua-dua segmen dan Erny Puteri Ali dipilih sebagai pemenang. Semua pendeklamasi menerima cenderamata buku daripada pihak DBP Wilayah Timur.

Antara tetamu yang tampil mendeklamasikan sajak ialah Dato’ Shafein Mamat, Dato’ A. Aziz Deraman, dan Wan A. Rafar. Persembahan kemuncak oleh tetamu istimewa Sabri Yunus, pelakon dan pengarah drama TV terkenal, mempersembahkan sebuah sajak satira dalam dialek Kelantan.

Abdul Hadi Yusoff, Setiausaha PPK selaku pengacara majlis, turut mempersembahkan sebuah pantun jenaka dalam dialek Kelantan. Program yang diadakan di Perpustakaan Awam Islam dar Nur al-Zahra, Kota Bharu ini diadakan pada 31 Disember 2021, dihadiri oleh lebih 60 orang penulis Kelantan dan Terengganu.


Malam Puisi Kemanusiaan: Lantunan Suara Hati Pejuang Barisan Hadapan

“Malam ini kami mahu membuat satu closure, satu penutupan bagi semua gelora, bagi semua kesusahan, kesengsaraan dan kepayahan yang telah kita hadapi bersama-sama pada tahun 2021. Dan dalam masa yang sama, kami juga mahu mengumpul kekuatan untuk tahun hadapan supaya kita semua lebih kukuh menjadi satu kumpulan atau kelompok masyarakat yang lebih dinamik dan lebih kuat dalam mendepani sebarang cabaran.”

Begitulah harapan Yang Berbahagia Datuk Dr. Alzamani Mohammad Idrose, pakar perubatan kecemasan dan trauma, Hospital Kuala Lumpur yang juga bertindak sebagai pengerusi majlis Malam Puisi Kemanusiaan 2021 anjuran College of Emergency Physicians, dengan kerjasama Jabatan Kecemasan Hospital Kuala Lumpur, lewat ucapan pembukaannya pada Khamis, 30 Disember 2021.

Acara yang julung-julung kali diadakan ini dipancarkan secara dalam talian menerusi pelantar Zoom ke Facebook Alzamani Mohammad Idrose dan dirasmikan oleh Timbalan Ketua Pengarah Kementerian Kesihatan Malaysia (KKM), Yang Berbahagia Dato’ Dr. Asmayani Khalib. Malam Puisi Kemanusiaan menghimpunkan seramai 21 orang petugas kesihatan kerajaan dan swasta daripada pelbagai disiplin dan kategori dari Semenanjung Malaysia, Sabah dan Sarawak bagi menyampaikan puisi dengan tema “Hidup, Mati dan Harapan”. Selain itu, undangan jemputan khas di luar bidang perubatan adalah dari Angkatan Tentera Malaysia yang diwakili oleh Mejar Jeneral Datuk Mohd Nizam, Komandan National Resilience College, dari pasukan bomba yang diwakili oleh Datuk Khirudin Drahman; Pengarah Jabatan Bomba dan Penyelamat, Sarawak, dan juga Puan Nisah Haron, penerima Anugerah Sasterawan Muda Asia Tenggara.

Angka 21 dipilih sebagai simbol untuk tahun 2021. Paling istimewa, penyertaan Dr. Tri Maharani, seorang pakar perubatan kecemasan dari Jakarta, Indonesia yang menjadi pemuisi yang ke-22, melambangkan peralihan tahun dari 2021 menuju ke tahun 2022. Acara ini juga telah dipanjangkan kepada Menteri Kesihatan Republik Indonesia, iaitu Budi Ganadi Sadikin, yang difahamkan mengikuti acara langsung ini sebagai tanda sokongan.

Acara dimulakan dengan pembacaan puisi oleh Dato’ Dr Asmayani Khalib dengan judul “Sengsara dan Harapan”. Beliau membacanya dengan penuh penghayatan sehingga mengalirkan air mata. Turut menarik perhatian ialah puisi yang dibacakan oleh Dr. Malar Santhi dari Columbia Asia Hospital, Kuala Lumpur. Puisinya berjudul “Merah Tetap Isinya” mengangkat tema kesatuan hati dalam usaha menghulurkan bantuan tanpa mengira warna kulit, bangsa dan agama. Puisi “Banjir Mengajar Aku” yang dilantunkan oleh Dr. Nurul Laila, seorang pakar optalmologi juga sangat menyentuh perasaan. Hal ini demikian kerana Dr. Nurul Laila juga turut terkesan dengan musibah banjir yang melanda. Penutup acara ini diserikan dengan puisi yang ke-22 oleh Dr. Tri Maharani, meluahkan resah dan resanya yang terkena jangkitan COVID-19, namun harus cekal dan tabah untuk menyantuni rakyat Indonesia.

“Saya ialah survivor Covid yang diberi Tuhan kesempatan kedua untuk melayani dan mengabdi lagi menjadi seorang pelayan dalam bidang kesihatan di Indonesia,” ujarnya, sejurus membacakan puisinya yang bertajuk “Demi Nyawa Yang Lain”.

Tuntasnya, keseluruhan puisi yang dibaca oleh para petugas kesihatan dan juga para jemputan khas yang bertindak sebagai pejuang barisan hadapan negara merupakan suatu perenungan dan peluahan emosi ketika bergelut dengan bencana pandemik, malapetaka LRT dan musibah banjir yang dihadapi sepanjang tahun 2021. Kita jarang sekali mendengar suara hati yang benar-benar mewakili ribut perasaan yang terkurung dan tersimpan di sudut hati mereka kerana kita hanya melihat sisi keperwiraan mereka di pentas dewan bedah dan wad kecemasan. Namun begitu, malam itu, suara-suara hati ini dilantunkan dan mewakili suara kemanusiaan, seperti komentar Nisah Haron pada hujung acara, “Kemanusiaan itu suaranya sama. Emosi yang terkawal dan terancang mampu memberikan suara yang berkesan pada masyarakat.”

Suara kemanusiaan inilah yang akan membenihkan harapan untuk meneruskan hidup dengan lebih baik pada tahun yang mendatang. Nisah Haron turut membacakan puisi “Di Ruang yang Sempit” karya penyair Jaafa HS, yang pernah memenangi Hadiah Sastra Malaysia 1972.

Kita mendoakan agar para doktor, jururawat, pengamal perubatan, angkatan tentera, dan bomba dirahmati dan diberikan keberkatan umur agar dapat terus memberi manfaat kepada orang lain. Mudah-mudahan acara Malam Puisi Kemanusiaan dapat menjadi penutup tahun 2021 yang hangat untuk menyemarakkan api harapan yang lebih baik untuk tahun 2022.

Tonton acara penuh Malam Puisi Kemanusiaan 2021 di sini.


Sastera Kebangsaan ialah Karya dalam Bahasa Melayu

Untuk mendapatkan maklumat terkini, ikuti kami melalui Telegram

Kuala Lumpur – Sastera Melayu merupakan asas kepada sastera kebangsaan, yang juga diibaratkan sebagai sebatang sungai besar, manakala sastera sukuan merupakan sungai kecil yang mengalir masuk dan bergabung dengannya.

Walau bagaimanapun, kurangnya usaha untuk menterjemahkan sastera bukan berbahasa Melayu di Malaysia menjadikannya seakan-akan terpisah dan dicurigai.

Hal ini ditegaskan oleh Presiden Persatuan Penterjemahan dan Penulisan Kreatif Malaysia (PERSPEKTIF), Datuk Goh Hin San dalam Forum Bahasa dan Sastera Pelbagai Kaum Siri 3: Bahasa dan Sastera Milik Bersama yang turut menampilkan Tan Sri Prof Abdul Latif Abu Bakar dan Dr. Krishanan Maniam. Forum dimudahcarakan oleh Pengarah Jabatan Pengembangan Bahasa dan Sastera, Dewan Bahasa dan Pustaka (DBP), Dr. Abang Patdeli Abang Muhi.

“Sekitar 31 Mei 1983, terdapat pertemuan penulis pelbagai kaum diadakan di Dewan Bahasa dan Pustaka. Ia memperjelaskan besarnya peranan sastera dan pengakuan semua penulis pelbagai kaum bahawa sastera kebangsaan itu ialah sastera yang ditulis dalam bahasa Melayu.

“Sastera lain seperti Mahua atau Tamil ialah sastera sukuan namun perlu sama-sama dipertingkatkan dan tidak boleh dipinggirkan kerana ia ditulis oleh orang Malaysia dan bercerita mengenai negara ini.

“Apa yang berlaku ialah kurangnya kerja-kerja penterjemahan karya sebegini ke dalam bahasa Melayu, menyebabkan ia tidak dapat dinikmati oleh lebih ramai pembaca,” katanya.

Goh berkata, beliau berpandangan sastera kebangsaan yang berteraskan bahasa Melayu sangat jelas tetapi kedudukan sastera Malaysia pula perlu dibincangkan. Hal ini kerana sastera tidak seharusnya tertumpu pada penulisan yang menggunakan bahasa kebangsaan sahaja tetapi mungkin boleh juga menerima karya yang ditulis dalam bahasa etnik.

Pandangan Goh bagaimanapun berbeza daripada Krishanan yang meletakkan sastera kebangsaan dan sastera Malaysia itu sama. Baginya, sastera kebangsaan atau Malaysia mestilah ditulis dalam bahasa Melayu dan bercerita mengenai kehidupan orang Malaysia yang berbilang kaum dan agama.

“Satu ketika dulu, ramai penulis berbangsa India menulis mengenai kehidupan orang India dan Cina dalam bahasa kebangsaan. Karya ini kita boleh sifatkan sebagai sastera kebangsaan tetapi tidak ramai penulis Melayu menulis mengenai bangsa lain dalam karya mereka.

“Dulu kita mungkin ada penulis seperti Azizi Haji Abdullah (menulis mengenai bangsa lain) tetapi kini tidak ramai lagi yang berbuat demikian,” katanya.

Sementara itu, Abdul Latif berkata ketika ini terdapat suara-suara dalam kalangan generasi muda terutamanya di media sosial yang mahukan sastera bukan berbahasa Melayu diangkat sebagai sastera kebangsaan atas nama demokrasi.

“Ini salah faham yang besar dan akan menimbulkan kekacauan. Di negara lain misalnya China, Korea atau Jepun, sastera mereka hanya satu sedangkan kita ada pelbagai bahasa.

“Jadi kita perlu sesuatu yang menyatukan, iaitu sastera berbahasa Melayu, manakala sastera lain ialah sastera pelbagai kaum yang tidak kita ketepikan. Sebaliknya ia perlu dipertingkatkan dan diperjuangkan bersama-sama,” katanya.

Tegasnya, apa yang berlaku ialah ketidakfahaman masyarakat terhadap konsep sastera kebangsaan sehingga menyebabkan muncul suara seperti itu.


Novelis Terkemuka Filipina Meninggal Dunia

Novelis terkemuka Filipina, Francisco Sionil Jose, meninggal dunia semalam pada usia 97 tahun di Makati Medical Center, Manila, lokasi beliau dijadualkan menjalani prosedur angioplasti pada 7 Januari.

Pemergiannya itu disahkan oleh Philippine Center of International Poets, Essayists, Novelists (PEN) dalam satu kenyataan di laman Facebook.

Jose dilahirkan pada 3 Disember 1924 di Pangasinan, wilayah miskin di utara Filipina ketika negara itu dijajah Amerika. Bapanya bertugas di gereja, manakala ibunya tukang jahit. Sebagai penulis, Jose dikatakan sangat dipengaruhi Jose Rizal. Hal itu mungkin memberikan inspirasi terbesar dalam kepengarangannya apabila kebanyakan karya beliau berkisar mengenai pengalaman menyakitkan dan ketidakadilan yang dialami oleh negara-negara Asia Tenggara pada era kolonialisme.

Sehingga kematiannya, karya Jose sudah diterjemahkan ke dalam lebih 20 bahasa dan merupakan pengarang Filipina yang karyanya paling banyak diterjemahkan.

Jose, bekas wartawan Manila Times pernah bertugas di majalah Asia yang berpangkalan di Hong Kong sekitar 1960 sebelum kembali ke Filipina dan membuka kedai buku, Solidaridad. Kedai itu merupakan lokasi kelompok penulis berkumpul dan berbincang mengenai isu sosial. Malah, selepas tertubuhnya PEN International Filipina, Solidaridad dijadikan sebagai ibu pejabat.

Sepanjang kerjaya penulisannya, Jose menghasilkan sedozen novel selain beberapa koleksi cerpen dan esei.

Di negara asalnya, Jose dikenali dengan nama “Manong Frankie” atau “Old Man Frankie”. Beliau kerap dikritik kerana sikapnya yang berterus-terang, mencemuh dan mencarut. Malah pada tahun 2015, Jose dicap rasis dan fanatik selepas mengeluarkan kenyataan penduduk etnik Cina Filipina tidak boleh dipercayai jika konflik meletus dengan Beijing.

Beliau dinamakan sebagai Seniman Kebangsaan untuk Kesusasteraan pada tahun 2001, anugerah tertinggi yang diberikan oleh kerajaan Filipina kepada penulisnya. Sebelum itu pada tahun 1980, Jose memenangi Anugerah Ramon Magsaysay yang setara dengan Hadiah Nobel di rantau Asia – namun enggan menerimanya.